अब त सब केहुए पी एम बने चाहऽता – Anjoria\nअब त सब केहुए पी एम बने चाहऽता\nजबसे आम आदमी राजनीति के अंगूर हो गइल तबसे राजनीति के नशा लोग पर अइसन छा गइल बा कि जेकरा देखऽ ऊ पी एम से नीचे के सपने नइखे देखत. लोग के चैन नइखे. ना केहु के भूखि लागऽता ना पियास. ना ठंडा के परवाह ना शीतलहरी के. जेकरा के देखऽ परधानमंत्री बने के चक्कर में लागल बा. घूरहू से लेके नरेंदर साव ले आ कृष्ण लाल से ले के लम्बोदर पांड़े ले जेकरा के देखऽ दिल्ली कीयोर मुंह उठवले दउरल जा ता. चाहे जंहवां जगहि मिलऽता उहें खड़ा हो के घिघियाता कि हमार दावा बा, हमरा के पीएम बनाव लोग. हम बिजली पानी फ्री क देब, गांव में इस्कूल खोलवा देब, रोड बनवा देब. संसद मार्ग से लेके गांव के खेतन के मेड़ पर ले जेकरा तनिको बइठे के जगहा मिलल कि ऊ ओहिजे बइठ के पी एम के कुर्सी के सपना देख रहल बा आ संगे संगे भाषण रटे में लागल बा. सब लोग इहे सोचऽता कि कहीं चुनाव भइल आ वोटर के मन बदल गइल त हम परधानमंत्री हो गइनी. एकरा बाद त लाल किला से अइसन भाषण देब कि लोग दांतन तले अंगुरी ना दबाई बलुक अंगुरिये काट ली. जेकरा कनस्तर में दू गो रोटी के आटा नइखे उहो रोटी के जोगाड़ छोड़ के प्रधानमंत्री के कुर्सी के जोगाड़ में लाग गइल बा.\nअइसन बुझाता कि पी एम के कुर्सी ना भइल लाटरी हो गइल. कहीं हमरे ना निकल आवे. वइसे इ पद अब लाटरिये हो गइल बा. माने कि अनगिनत आंख आ सपना एके गो. इहां तकले कि जेकरा आंख में जोत नइखे, चाहे दुपहरियो में जेकरा अन्हार लउकऽता उहो प्रधानमंत्री होखे के सपना देखे में लाग गइल बा. कतना लोग आंखि के डाक्टरन के नाक में दम क दिहले बा कि अइसन चश्मा द कि सपना एकदम साफ लउके. उ त ऊ, सबसे दर्दनाक त बात बा कि हमरा बगल के रामकिशोर चौधरी ले जे पार्टी के आजु ले पाल्टी कहले, उहो सपना देखऽतारे.\nएक दिन त लस्टमानंद के खद्दर के कुर्ता धोती सूखे खातिर फींच के पसारल रहे ओहि के ऊ कांखि तर दाबि के दिल्ली निकल गइले. कई हाली कलकाता में भासा के आंदोलन चला रहल एगो नेताजी खादी के कुर्ता पैजामा पहिरले वोट क्लब पर भेंटा गइले. सवचला पर पता चलल कि ऊ पीएम बने के चक्कर में ओहिजा घूरी काटऽ तारे. कई हाली अखबारन में टी वी कहल जाला कि जनता के काम सपना देखल ना ह खाली घोटाला ग्रस्त देश के अर्थ व्यवस्था के सुधारे के खातिर टैक्स दीहल ह. सपना देखल खाली नेता लोग के काम ह आ उहो सत्ताधारी दल के नेता के काम. लेकिन लोग बा जे मानते नइखे.\nहम त इ कहब कि पी एम पद के हाई वोल्टेज सपना देखला से आंखि खराब हो सकेला लेकिन केकरा डर बा, आंखि बा तबो सपना आ ना रही तबो सपना.\nPrevious Post: अंजन टीवी के नया शो “चाह गरम”\nNext Post: तहरा घरे भोज तवन हमरा घरे रोज (बतकुच्चन – १४३)


बिहारी विधायक छेड़खानी में धराइल – टटका खबर\nई वारदात अप पूर्वांचल एक्सप्रेस के एसी टू बोगी ए-1 में भइल. लइकिया अपना बाबूजी साथे सफर करत रहुवे. पुलिस में शिकायत ओकर बाबूजी दर्ज करवलें जवना का बाद हाजीपुर रेल पुलिस विधायक टुन्ना पाण्डेय के गिरफ्तार क लिहलसि.\nलइकी के परिवार हावड़ा से गोरखपुर जात रहे लोग. टुन्ना पांडेय दुर्गापुर में चढ़लेो आ अपना बर्थ नंबर 43 पर सूत गइलन. लइकिया 46 नमबर बर्थ पर रहुवे. टुन्ना के उनकर गोल भाजपा से आनन फानन में ससपेन्ड क दीहल गइल बा.\nTags: एमएलसी, टुन्ना पांडेय, सि‌वान


मनोज टाइगर निर्देशक बनलन – Anjoria\nFebruary 2, 2011 Editor मनोरंजन 0\nभोजपुरी सिनेमा के जानल मानल हास्य अभिनेता मनोज टाइगर अब भोजपुरी फिल्म “राजा डोली ले के आ जा” के निर्देशन कर के निर्देशक का रुप में आपन नया कैरियर शुरु करे जा रहल बाड़न. एह फिल्म के निर्माण बी॰ओबुल सुब्बा रेड्डी “आदि शक्ति इन्टरटेनमेंट” आ “राहुल मूवी मेकर्स” का बैनर में करे जा रहल बाड़न. फिल्म के प्रस्तुति मास्टर प्रीतम रेड्डी करत बाड़े. हालांकि असलियत ईहे बा कि फिल्म “राजा डोली ले के आ जा” के निर्देशक मनोज टाइगर पहिला बेर निर्देशन नइखन करत. एकरा पहिलहू ऊ कई गो ड्रामा लिख आ निर्देशित कर चुकल बाड़न. फिल्म “राजा डोली ले के आ जा” मनोज टाइगर के पुरान आ सफल ड्रामा “अमर प्रेम” के फिल्म रुपान्तर ह. फिल्म के मुहुर्त शॉट दिनेशलाल यादव निरहुआ का बंगला पर पिछला दिने लिहल गइल जहाँ फिल्म जगत के बड़हन बड़हन हस्ती मौजूद रहले. बतावे लायक बाति इहो बा कि निरहुआ आ मनोज टाइगर एकही फिल्म से आपन फिल्मी कैरियर शुरु कइले रहे लोग आ ओह फिल्म के नाम रहुवे “चलत मुसाफिर मोह लियो रे”. अब मनोज टाइगर के निर्देशन में बने जा रहल फिल्म “राजा डोली ले के आ जा” में दिनेश लाल निरहुआ पाखी हेगडे के मुख्य जोड़ी बा. साथ में अवधेश मिश्रा आ संजय पाण्डेयो खास किरदारन में बावे लोग.


बेनी बाबू के फेरू बकार फूटल प्रदेश में ९० संसदीय सीट बता दिहलें – टटका खबर\nअपना बयानबाजी का फेर में हिसाब किताब के परवाह ना करसु बेनी बाबू. ई बात तब साफ गो गइल जब काल्हु फेर सपा पर जुबानी हमला करत बेनी बाबू कह दिहले कि अगिला चुनाव में सपा के चार सीट से अधिका ना मिली आ उहो चार सीट सपा के कंधा देबे खातिर मिली. कहलन कि अगिला चुनाव में कांग्रेस के चालीस, बसपा के छत्तीस, भाजपा के दस आ सपा के चार सीट मिली. बेचारु के जीभ लड़खड़ा गइल कि हिसाब गड़बड़ा गइल पता ना. काहें कि राज्य में संसद के अस्सीए सीट बा आ बेनी बाबू के हिसाब नब्बे सीट के हो गइल. एही आधार पर सपा नेता लोग के कहना बा कि बेनी बाबू के मानसिक हालत बिगड़ गइल बा आ प्रधानमंत्री उनुका के जल्दी से बरखास्त कर देसु मंत्रिमंडल से.\nTags: बेनी बाबू


पाखी खातिर साल 2012 खास रहल – Anjoria\nसिनेमा भोजपुरी के नं. 1 अदाकारा पाखी हेगड़े खातिर साल 2012 बहुते खास रहल. एहू साल पाखी एक से बढ़के एक फिलिम बॉक्स ऑफिस पर दिहली. साथही आपन इवेंट मैनेजमेंट कंपनी ‘सेनूर इंटरटेन्मेंट’ खोलिओ के चरचा बिटोरली पाखी.\nपाखी हेगडे के एह साल ‘खून पसीना’, ‘बिदेसिया’, ‘भईया हमार दयावान’, ‘गंगादेवी’, अउर ‘रिक्शावाला आई लव यू’ प्रदर्शित भइली सँ. ई सगरी फिलिम बॉक्स ऑफिस पर निकहा माल कमइली स. फिलिम ‘गंगादेवी’ में पाखी के अभिनय के अमिताभ बच्चन बहुते सरहले. त ‘रिक्शावाला आई लव यू’ रिकार्डतोड़ बिजनेस कइलसि. एहके अलावे पाखी एह साल मराठीओ फिलिमन में काम शुरू कर दिहली आ उनुकार दू गो मराठी फिलिम ‘बातमी’ आ ‘गुलाबो’ सल २०१३ में सिनेमाघरन में धमाल मचावे ला तईयार बाड़ी सँ.\nहाल फिलहाल पाखी सुपरस्टार पवन सिंह संगे भोजपुरी फिलिम ‘प्यार मोहब्बत जिन्दाबाद’ के शूटिंग में व्यस्त बाड़ी.


कांग्रेस खातिर टर्निंग प्वायंट – Anjoria\nNov 4, 2012 कांग्रेस\nटाइम्स आफ इंडिया पर अपना ब्लाग में मशहूर पत्रकार एम जे अकबर कांग्रेस के मौजूदा हालात पर विचार करत लिखले बाड़न कि समय आ गइल बा जब पवार आ ममता बनर्जी के एह समय के फायदा उठावे के चाहीं.\nएम जे अकबर के मानना बा कि इंदिरा गाँधी के कइल कांग्रेस विभाजन के बाद साल १९६९ मे शुरू भइल चक्र जवन महात्मा गाधी के बनावल पार्टी के रूपरंगे बदल दिहलसि अब जा के पूरा हो गइल बा.\nसाल १९२० २१ में महात्मा गाँधी आपन पहिलका जन आन्दोलन शुरू करत कांग्रेस के देशभक्त प्रोफेशनल का जकड़ से मुक्त करावत फेर से परिकल्पित कइले रहन आ ओकरा के जमीनी कार्यकर्ता सभ से जोड़ले रहन अपना के ओह जन आन्दोलन के तानाशाह कहे में ऊ हिचकिचाइल ना रहलें. बाकि इहो साँच बा कि पार्टी का भीतर ऊ वइसन तानाशाह ना रहसु. आदेश के सोच से जोड़त गरीबन से मिलल बेपनाह समर्थन के ऊ पार्टी खातिर बड़का ताकत बना दिहले आ समय समय पर पार्टी का भीतर चुनाव करा के भीतरी लोकतंत्र के सुनिश्चित कइले राखस. बाकिर गाँधी का बाद नेहरू आ इंदिरा गाँधी ले आवत आवत पार्टी आ नेता के बीच के फरक खतम हो गइल. इंदिरा गाँधी के पार्टी समस्या बुझात रहे आ साल ७१ में इंदिरा गाँधी के छितराइल विपक्ष के हरवला से बेसी खुशी संगठन कांग्रेस के हरा के मिलल रहे. ओकरा बाद हारल कांग्रेस संगठन बिला गइल काहे कि राजनीति में हार वाला के कवनो जगह ना मिले.\nएम जे अकबर आगे लिखले बाड़न कि साल ७७ में मिलल हार का बाद परंपरा पर लवटे के एगो कोशिश भइल बाकिर फेर साल ८० में मिलल जीत का बाद सगरी सवाल गाड़ दिहल गइल. कहाए लागल कि जब ले अली आ कुली कांग्रेस का साथे रहीहें तबले केहू ना हरा पाई एकरा के. साल ९० में मिलल हार के जिम्मेदारी पार्टी का माथ पर इन्दिरा परिवार के सदस्य के गैर मौजूदगी पर डाल दिहल गइल. आ जब सोनिया गाँधी अध्यक्ष बन गइली त पार्टी फेरू अपना परनका ढर्रा पर आ गइल.\nएम जे अकबर के कहना बा कि यूपी में मिलल हार के पूरा विश्लेषण आजु ले नइखे भइल बाकिर एह चुनाव में “अली” मुसलमानन ला १७ फीसदी आरक्षण के राहुल गाँधी के वायदा पर भरोसा ना कइलें अतना त तय बा. बाकि रायबरेली आ अमेठी जइसन गढ़ से कांग्रेस के सफाया पर अकबर के कहना बा कि फैसला के क्षण ओह के मानल जा सकेला जब प्रियंका अपना बुतइवन संगे अइली आ राबर्ट वाड्रा आपन हक हिस्सा माँगे लगलन, आजु के वोटर के सरकार चाहीं काल्हु के राजा ना.\nअकबर अपना ब्लॉग में आगे लिखले बाड़न कि आजु वंशवाद घाटा पर बिकात बा आ एकर आभास लउके लागल बा. गैर इंदिरा परिवार वाला कांग्रेस पार्टियन के मिलल जीत एकर गवाह बा. बंगाल में ममता बनर्जी आ आगे चल के आंध्र में जगन रेड्डी के जीत एकर पुष्टि करत बा. एम जे अकबर के इहो कहना बा कि अगर शरद पवार चिरकुटही ना कइले रहतन त महाराष्ट्र आजु उनुका हाथ में रहीत. अकबर के राय में शरद पवार, ममता बनर्जी आ जगन रेड्डी के तिकोन एगो मजगर अलम्ब बन सकेला कांग्रेस, असली कांग्रेस के पुनर्जीवन के. उनुका राय में अइसनका कवनो कारण नइखे जवन एह तरह के पुनर्जीवित कांग्रेस में उड़ीसा के नवीन पटनायक आ बिहार के नीतीश कुमार के जोड़ लिहला से रोके. अगर अइसन हो सकल त एम जे अकबर का आकलन से साल २०१४ का चुनाव में सबले बड़ समूह इहे रही.\nबाकिर का शरद पवार आ ममता बनर्जी एह मौका के हाथ में लीहें ?\nरवि किशन के मॉरिशस सरकार मनलसि भोजपुरिया महानायक


लोकपरब माने लोक आ लोग के परब । प्रकृति से जुड़े के परब । मौसम, जगह, समय सब के धेयान में राखत सब लोक परब बनावल गइल बा आ ई सब समाज के लोग के स्वास्थ्य रक्षा खातिर बनावल गइल ।\nबरसात के बाद पैदा भइल कीड़ा मकोड़ा दिवाली के साफ सफाई में खत्म आ फतिंगा दियरी में भसम भइले । जाड़ा से पहिले शरीर के ताकत बढ़ावे खातिर, शरीर के शुद्धि आ शरीर खातिर सुरुज के ताप के प्रताप समझावत परब छठ बीत गइल । स्वास्थ्य रक्षा खातिर अँवरा के महातम बतावत अक्षयनवमी पुरा भइल । अब जाड़ा में ठंढ़ा के प्रकोप से शरीर में कफ के प्रकोप जादे होला त एकर सहज उपाय में तुलसी के पत्ता इस्तेमाल कइल जाला । लोग घर घर में तुलसी लगावे एकरा खातिर बहुत प्रयास कइल गइल । तुलसी के महातम बतावल गइल बा । कार्तिक महीना में भोरे भोरे ठंढ़ा पानी से नहाये आए शरीर के रोग प्रतिरोधी क्षमता बढ़ेला अब एकरा साथे तुलसी के पौधा के लालन पालन कइल जाला कि आगे आवे वाला महीना में जब जाड़ खूब पड़ी त पर्याप्त मात्रा में तुलसी के पत्ता उपलब्ध रही । ई सब लोकपरब में छुपल लोकविज्ञान ह । बाकि बिना डर के केहू दवाई खाला एह से धरम के धागा में बाँधत सब लोकविज्ञान के लोकपरब बनावल गइल । कथा कहानी गढ़ाइल । एकर उद्देश्य लोग के धार्मिकता से ज्यादे स्वास्थ्य रक्षा रहे । लीं पढ़ीं तुलसी के महातम बतावेवाला परब देवठान आ तुलसी बियाह पर एगो कहनी -\nजनम जनम अहिवात मिलि जइहें हो राम...\nहमरा बड़ा जबून बुझाए कि ई जाड़ में हेतना फजिराहे नहइला पूजा कइला के का काम बा ? बाकिर एतना मालुम रहे कि एही दिनवें ऊख चुसेके बरत आवेला ।\nआजी पूजा करिहें... तुलसी महारानी के । बियाह करवयिहें शालिग्राम से... ऊख के माड़ो गड़ाई... तुलसी के गाछ के मेहरारू लेखा सजावल जाई । चूड़ी, टिकुली, सेनुर सभे टिकाई... लाल चुनरी ओढा के नवकि कन्या बना दिहल जाई । मजगर खेल रहे हमरा खातिर... । फेर घर भर के लोग गीत गाई-\nकवना घरे भइली अहवात...\nओही घरी हमनी के उ माड़ो के ऊख पे आपन हक जताइब जा ।\n- हई जरी (जड़) देने से चार पोर ऊख हमार... हई ऊख में सियार पदले बा... हम ना खाइब । ( ऊख जब पाक जाला त कवनो कवनो पोर से फाट जाला, ओही जगह पे सब रस इकठ्ठा हो के , सुख के लाल हो जाला... हमनी के उहे कहीं जा कि इ सियार के पादल ह,एही से फाट गइल बा )\nहोत बिहान, हमनी के ओह माड़ो में से ऊख निकाल निकाल चूसब जा ।\nहमार बाबा, बड़हन कर्मकांडी... उनके श्रीमुख से सुनल कथा के एहिजा अपना से मगज से लबरत बानी –\nइ कथा ब्रह्मा जी कहले... देवता लोग के कहला पे...\nए हो देवता लोग, जानते बाड़... बुढा गईनी हो । दोसरकन के जिनगी के रूप गढ़े में थाक गइल रहीं त अन्घी लाग गइल । एह सुतला में हमार मुंह खुला रह गइल रहे ।\nओह घरी एगो राक्षस ... नांव ओकर शंखासुर ... बड़ा बदेल रहे... भयंकर उत्पाती ।\nहमार मुंहवा त खुला रहले रहे... उ हमार मुंह में खेलत सभे वेद लोग के उठा ले गइल... वेद लोग हमार लईका... ।\nहमरा कुछो बुझाइल ना त बिसनु भगवान भी गइनी । अब रउरे आसरा बा... सब बेद लोग के हमरा के लौटाईं ।\nतब बिसनु भगवान मछली बन के समुन्दर में गइले... ओह राक्षस से घनघोर लड़ाई कइलन... शंखासुर के मार के वेद के अपना साथे लइले ।\nबाकी एह लड़ाई में बिसनु भगवान थाक गइल रहन । सुस्ताये खातिर शेषनाग के शैया पे लेटले त नींद लाग गइल ।\nनींद अस कि टूटले टूटे ना... अब सभके चिंता भइल कि भगवाने सुत जयिहें त संसार के पालन के करी ?\nबिसनु भगवान के तुलसी से बड़ा प्रेम... सभे देवता कहले कि जब ले भगवान नइखन जागत तब ले तुलसी माई संसार में कल्याण करिहें ।\nतुलसी जी बैकुंठ से धरती पे आ गइली । चार महीना बाद बिसनु भगवान के देह हिलल त देवता लोग लगले मंगल गावे -\nसभे कहल उ त राउरे कार करत बाड़ी संसार में, अब जब रउरा जाग गइनी त उनका के ले आयीं । बिसनु भगवान उनका के लावे एह संसार में अइले त तुलसी नवकी दुलहिन बनके उनका लगे गइली । दुनो जाना के बिरह दूर भइल आ फेर तुलसी बैकुंठ पधरली । आ बिसनु भगवान आपन डिउटी... अरे संसार के पालनकरता वाला.... संभरलन ।\nनवका पौधा ऊख के... मीठ – रसदार ... आ पानिफल सिंघाड़ा इहे कुल्ही पूजा में चढ़ावल जाला ।\n(फोटो साभार: डेलिबिहार डॉट कॉम)


Holi festival has special significance in Bhojpuri society know its cultural story Bhojpuri: भोजपुरी समाज के स्मृति में होली परब गहराई तक धंसल बा, फगुआ के सांस्कृतिक कहानी\nBhojpuri: भोजपुरी समाज के स्मृति में होली परब गहराई तक धंसल बा, फगुआ के सांस्कृतिक कहानी\nभोजपुरी समाज में फगुआ पर गारी-गलउज भी खूब होला. पहिले त बांस के फिचुकारी बना के लोग रंग खेलत रहल हा, त काताना लोग गोबर-पांक, पनरोह के कादो से ही फगुआ के उल्लास मनावत रहल हा.\nLast Updated: March 29, 2021, 12:33 PM IST\nभोजपुरिया समाज होली के फगुआ कहेला, ऊ फगुए के नाम से एह तेवहार के यादि करेला. भोजपुरी समाज के स्मृति में रंगन के ई परब गहराई तकले धंसल बा. ओइसे त मथुरा, वृंदावन आ बरसाना के होरी पूरी दुनिया में मसहूर बा, बाकिर रंग आ उल्लास के ई तेवहार भोजपुरियो समाज जमि के मनावेला. मथुरा आ वृंदावन के त गली-गली जइसे राधा रानी बनि जाला आ हर आदमी के कान्हा मानि के ओकरा के रंग-अबीर से सऊनत रहेला. कुछु ओहि अंदाज में भोजपुरी समाज के कनिया लोग आपाना देवरन के रंगे के जोगाड़ भिड़ावत रहेला. देवर अगर लजाउर भइले त एह से बचे के कोसिस करेले, आ अगर मनसहक भइले त भउजाई के किसिम-किसिम से रंगे के फिराक में रहेले.\nभोजपुरी समाज में फगुआ पर गारी-गलउज भी खूब होला. पहिले त बांस के फिचुकारी बना के लोग रंग खेलत रहल हा, त काताना लोग गोबर-पांक, पनरोह के कादो से ही फगुआ के उल्लास मनावत रहल हा. दरअसल फगुआ जब आवेला त हवा में बसंती बयार के असर कुछु ढेरे रहेला. बसंत में हर मन जवान हो जाला. ऋतु के असर ह कि माहौल के प्रभाव, एह घरी सब के अंदर प्रेम आ उल्लास के भाव भरि जाला. शास्त्रीय मत बा कि एही वजह से फगुआ के प्रावधान भइल, ताकि एक दिन सब लोग आपाना मन के मइल के धो दिआउ आ मन के साफ कइल जा सके.\nअब जन-जन तक ई कहानी प्रचलित हो गइल बा कि प्रह्लाद के मारे खातिर हिरण्यकश्पय आपना बहिन होलिका के गोदी में ओकरा के बइठा के आगि लगवले रहे. होलिका के वरदान रहे कि एगो खास कपड़ा पहिनि त उ ना जरि सकेले. बाकिर भगवान के दाया से प्रह्लाद बांचि गइल. जब आगि लगावल गइल, तबे अइसन हावा बहल कि होलिका के देहि से बरदान वाला कपड़ा उड़ि गइल. प्रह्लाद त बांचि गइले, बाकिर होलिका भसम हो गइली. कहल जाला कि होली के पहिले जवन होलिका दहन होला, ऊ एही घटना के यादि में होला.\nओइसे होलिका में लोग नाया-नाया खेत में गोटाइल गहूं, बूंट, जव, तीसी आदि के होलिका में भूनि के परसादी के रूप में घरे लोग ले जाला.\nओइसे हर भारतीय आ सनातनी तेवहार के ना सिर्फ सांस्कृतिक कहानी बा, बल्कि ओकर खेती-किसानी से जुड़ल संदर्भ भी बा. भारत के हर तेवहार खेती-किसानी से जुड़ल बाड़े स. फगुआ कहल जाउ चाहे होली, ऊ जब मनावल जाला, जब रबी के फसल या त गोटा गइल रहेले, भा ऊ तेयार होले. भोजपुरिया समाज चाना, बूंट, मटर के छेमी आदि के आगि में भूंजि के खाला, ओकरा के होरहा कहेला. होलिका में भी परसादी के रूप में गोटाइल फसल के एही तरी भूंजल जाला. कुछ जानकारन के कहनाम बा कि होरी, होरहा से भी जुड़ल बा.\nओइसे महाभारत के शांति पर्व में एगो वृतांत आवेला. ओकरा मोताबिक महाराज युधिष्ठिर बसंत ऋतु में एक दिन सबके खूब खुलि के बोले-खेले के अनुमति देत रहले. ताकि लोग आपन मन के मइल निकालि के पूरा साल खातिर ठीक हो जासु लोग. कुछु जानकारन के कहनाम बा कि ऊहे बाद में होली के तेवहार बनि गइल.\nओइसे भविष्य पुराण में होली खेले खातिर एगो प्रसंग आवेला, जवना में होली खेले खातिर सुझाव दिहल गइल बा. ओह प्रसंग के मोताबिक, सुबह मलेच्छन नियर होली खेले के चाहीं. जवना में गोबर, माटी, पांक-कीचड़ के इस्तेमाल कइल जा सकेला. फेरू दुपहरिया बाद रंग से होली खेलीं. बाद में नहा-धो के नाया कपड़ा पहिनि के सभा-संगति में जाईं.\nभोजपुरी समाज में फगुआ के दिने कुछु अइसने माहौल रहेला. दुपहरिया के पहिले तकले लोग रंग आदि से होली खेले ला, फेरू बाद में नहा-धो के नाया कपड़ा पहिनि के गुलाल-अबीर से खेले ला. फगुआ के दिने भोजपुरी समाज के गरीब से गरीब आदमी भी देहि पर नहा-धो के कम से कम एगो नाया कपड़ा जरूर पहिनेला. कहल जा सकेला कि भोजपुरिया होली भविष्य पुराण के एह प्रसंग से काफी मिलत-जुलत बाटे.\nपूरा देस के होली मे कान्हा आ ब्रज के गोपीन के बहार रहेला, बाकिर भोजपुरिया होली में अवध के राजा राम के होली के भी खूब बर्णन मिलेला. भोजपुरिया समाज गइबे करेला\nअवध में होरी खेले रघुबीरा, अवध में होरी खेले रघुबीरा\nकेकरा हाथे कनक फिचकारी, केकरा हाथे अबीरा,\nअवध में होरी खेले रघुबीरा,\nराम के हाथे कनक फिचकारी, लछुमन हाथे अबीरा\nअवध के होरी खेले रघुबीरा\nई रहल होरी के सांस्कृतिक पक्ष...एकरा के नवका पीढ़ी नइखे जानत, ओकरा जाने के चाहीं आ एह जानकारी संगे मनोवैज्ञानिक सफाई के एह तेवहार के झूमि के मनावे के चाहीं. (लेखक उमेश चतुर्वेदी वरिष्ठ पत्रकार हैं.)


गाजीपुर - विकिपीडिया\nएह लेख में लिखल बात के सही होखला के प्रमाण खातिर अउरी संदर्भ या स्रोत के उद्धरण दे के लिखे के जरूरत बाटे। बिस्वस्नीय स्रोत आ संदर्भ के उद्धरण दे के एह लेख के बेहतर बनावे में मदद करीं। बिना स्रोत-संदर्भ के लिखल जानकारी के केहू भी संदेह की आधार पर चुनौती दे सकेला आ अइसन चीज हटा दिहल जाई। (दिसंबर 2018)\nगाजीपुर (अंगरेजी: Ghazipur; हिंदी: ग़ाज़ीपुर ) भारत के उत्तर प्रदेश राज्य में एक ठो शहर बा। एह शहर के अस्थापना मसूद ग़ाज़ी कइले रहलें, अइसन बतावल जाला, हालाँकि कुछ इतिहासकार कहेंले कि ऊ पुरनका गाधिपुरी के नाव बदल दिहलें जेवना के आज गाजीपुर शहर के नाव से जानल जाला।\nगाजीपुर जिला के ज़मानिया शहर के मदन बनारस आ गाजीपुर के लहुरी काशी भी कहल जाला। अंग्रेजी राज में 1820 में इहवां एगो बड़हन अफीम के फैक्टरी खोलल गइले रहे, जहवां अजुओ काम चल रहल बा। गाजीपुर मुगल काल में गुलाब के खेती आ इत्र खातिर मशहूर रहे। इहवां भोजपुरी भाषा बोलल जाला।\nपौराणिक मान्यता के हिसाब से गाजीपुर पहिले जंगलिय स्थान रहे अउर त्रेता युग में राजा दशरथ के राज्य के हिस्सा रहे। कहल जाला की ईहे अनजाने में दशरथ श्रवण कुमार के बाण मरले जे से ऊ मर गईले। अपना पाप के प्रायश्चित खातिर राजा दशरथ महादेव के पूजा कईले उ स्थान आज भी महाहर महादेव मंदिर के नाम से मरदह ब्लाक में ह। महर्षि जमदग्नि के आश्रम भी ईहे रहे आज उ जगह के जमानिया कहल जाला, अउर विश्वामित्र के तपस्या गाजीपुर के ही आज के मैनपुर गांव में भंग कईली देवतन के राजा इंद्र के अप्सरा मेनका आके और कण्व ऋषि के आश्रम भी एहिजे रहे उ जगह के करण्डा कहल जाला ए समय, भिरगू ऋषि के शिष्य दरदर जी भी गाजीपुर में ही गंगा नदी के तट पर तपस्या कईले अउर उ स्थान अब ददरीघाट बोलल जाला इहा एकदम किनरवे से गंगा जी बहत बलिया निकल जाली जहवा भिरगू बाबा के आश्रम अबहियों बाटे।\nइतिहासी बिमर्ष के हिसाब से, ए शहर के तुगलक वंश के शासन काल में सैय्यद मसूद गाजी बसवले रहलन। बाकी कुछ इतिहासकार लोगन के मुताबिक एह शहर के अस्तित्व बहुत पुरान हउवे जेवना के पुरान नाव गाधिपुरी हऽ। कुछ लोग के मानल इहो बा कि मसूद ग़ाज़ी कौनो नया शहर ना बसवलें, ऊ खाली पुरनके शहरिया के नाव 1330 में बदलके गाजीपुर कऽ दिहलें।\nऐतिहासिक दस्तावेजन के मुताबिक गाजीपुर के कठउत में पृथ्वीराज चौहान के वंशज राजा मंधाता के गढ़ी रहे। राजा मंधाता ओ समय भी दिल्ली के सुल्तानन के अधीनता ना स्वीकरले रहलन। ई बात ओइजुगा के खरखाह जागीरदार दिल्ली पहुंचवले जेकरा बाद मुहम्मद बिन तुगलक के सिपहसालार सैयद मसूद अल हुसैनी सेना के एगो टुकड़ी लेके कठउत अइलें आ राजा मंधाता के गढ़ी पर हमला बोल दिहलें। राजा मंधाता एह जुद्ध में हार गइलें। जेवना के बाद सैयद मसूद अल हुसैनी राजा के संपत्ति के नयका मालिक बनि गइलें। एह जुद्ध के बाद दिल्ली के सुल्तान के ओर से सैयद मसूद अल हुसैनी के मलिक-अल-सादात गााजी के उपाधि देहल गइल। सैयद मसूद गाजी एकरा बाद कठउत के बगल में गौसपुर नाव से एगो नया गढ़ बसा लिहलें। बाकी कुछे दिन के बाद ऊ गौसपुर से थोड़की दूर पे गाजीपुर नाव के एगो नया शहर बसा आपन राजाकाज के ठेकाना बदल लिहलें।\nसाल 2011 के जनगणना अनुसार गाजीपुर के कुल शहरी जनसंख्या 110587 बाटे आ आसपास के उपशहरी इलाका के मिला लिहल जाय तब कुल जनसंख्या 121136 बा। जनसंख्या के हिसाब से ई भारत के 443वाँ शहर बाटे। जनगणना आँकड़ा के मोताबिक एह शहर में लिंगानुपात 908 आ साक्षरता के दर 84.27% बाटे।\n↑ 1.0 1.1 "City Census 2011". census2011.co.in. पहुँचतिथी 22 नवंबर 2016.\nई लेख उत्तर प्रदेश के कौनों जगह से संबंधित एगो आधार बाटे। जानकारी जोड़ के एकरा के बढ़ावे में विकिपीडिया के मदद करीं।\n"https://bh.wikipedia.org/w/index.php?title=गाजीपुर&oldid=704327" से लिहल गइल\nसगरी लेख जिनहन में अउरी संदर्भ चाहत बा\nभारत के शहर आ कस्बा\nउत्तर प्रदेश के शहर आ कस्बा\nगंगा नदी के तीरे आबाद जगह\nदिसंबर 2018 से लेख जिनहन में अउरी संदर्भ चाहत बा\nउत्तर प्रदेश भूगोल आधार\nएह पन्ना पर आखिरी बेर संपादन 20 जनवरी 2022 के 00:16 बजे भइल रहल।


अब प्रोड्युसरो दबंग बने लागल बाड़े – जयेश पटेल – Anjoria\n“अमृत क्रिएशन” बैनर में बनत भोजपुरी फिलिम “दबंग मोरा बालमा” के प्रोड्युसर जयेश पटेल गुजरात के व्यापारी हउवन. साथ ही साथ कहीं ना कहीं उनका मन में सिनेमा ला अगाध प्रेम आ लगावो बड़हु आ शायद एही चलते ऊ “दबंग मोरा बालमा” बना के सिनेमा भोजपुरी में प्रोड्युसर बन के अइलें आ साबित कर देखवले कि ऊ आपन व्यावसायिक दृष्टिकोण एहु माध्यम में बनवले रखले बाड़े. अवनि अग्रवाल निर्देशित “दबंग मोरा बालमा” के निर्माता जयेश पटेल से भइल बातचीत के कुछ हिस्सा एहिजा दिहल जात बा.\nजयेश जी, सबसे पहिले त अपने के बहुत बहुत बधाई.\nजी धन्यवाद, आ हमरो तरफ से सभका के नयका साल ला हार्दिक शुभकामना.\nजयेश जी, सिनेमा निर्माण में अइला पर कइसन लागत बा?\nदेखीं, क्षेत्र चाहे व्यवसाय क होखो भा फिल्म उद्योग के, दुनु जगहा सफलता ला मेहनत, लगन आ ईमानदारी जरूरी होले. आ हमरा बैनर में हमार टीमो हमार पूरा साथ दिहलस, कलाकारो लोग बढ़िया से आपन काम कइले बा.\nरउरा एही विषय के काहे चुननीं?\nफिलिम बनावे ला जब हमार आ निर्देशक अवनि अग्रवाल के बातचीत भइल त अवनि जी के सुनावल स्क्रीप्ट हमरा बेहद रोमांचक आ परिवार संगे बइठ के देखे लायक लागल. एही से हम एहके चुननी. आ खाली व्यवसाए हमार मकसद नआखे, चाहत बानी कि सिने जगत में सामाजिक आ पारिवारिक फिलिम दीं अपना बैनर में जवना से समाजो के कुछ संदेश मिले.\nदर्शकनो से कुछ कहल चाहब ?\nजी बस एतने कि बेहिचक मय परिवार संगे एह फिलिम के देखीं.\nगुजराती होतो शुरूआत कइनी सिनेमा भोजपुरी से?\nहमरा ना लागे कि कला अउर सिनेमा में भाषा के कवनो बाधा होले. से बढ़िया स्क्रीप्ट आ निर्देशक मिलल त काम शुरू कर दिहनी. अब एगो हिंदी फिलिम बनावल सोचत बानी जवना के कहानी पर काम पूरा होखते एलान कर दिहल जाई. एकरो निर्देशक अवनि जी रहीहें.


देश के दिल पर चोट – Anjoria\nसितम्बर 8, 2011 आतंकवाद\nदिल्ली हाईकोर्ट के बाहर आजु एक बेर फेरु बम धमाका भइल बा. धमाका गेट नंबर पांच का लगे भइल. गृह मंत्रालय मनलसि कि ई आतंकवादी हमला ह. केंद्रीय गृह सचिव आर. के. सिंह के मुताबिक सुबह 10.14 बजे धमाका भइल जवना में 11 लोगे के मरइला के आधिकारिक पुष्टि कइल गइल बा. घायलन के तादाद 85 हो गइल बा आ अनेके लोग हालत गंभीर बा. गृह सचिव के मुताबिक एह धमाके में आईईडी अउर टाइमर के इस्तेमाल कइल गइल बा. अमोनियम नाइट्रेटो के इस्तेमाल भइला के खबर बा. घवाहिल आ मराइलन के तादाद बढ़ सकेला. कुछ महीना पहिलहू (25 मई को) दिल्ली हाईकोर्ट के परिसर में धमाका भइल रहे. एहू धमाका में अमोनियम नाइट्रेट के इस्तेमाल होखे के बाति सामने आइल रहे. जवन जगहा ई धमाका भइल बा ओहिजा लोग हाईकोर्ट में घूसे खातिर पर्ची बनवावेला. गेट नंबर पांचे मुख्य गेट ह. एहीजे से अधिकतर वकील आ उनुकर मुवक्किल अदालत परिसर में घुसेले. चश्मदीदन के मुताबिक जवना घरी धमाका भइल ओहिजा, गेट नंबर पांच के आसपास, करीब 200 लोग मौजूद रहल. हाईकोर्ट परिसर के बाहर भइल बम धमाका के बाद संसद भवन के सुरक्षा व्यवस्था अउरी कड़ा कर दिहल गइल बा. संसद भवन धमाका वाला जगहा से बस ढाई किलोमीटर का दूरी पर बा. मशहूर इंडिया गेट हाईकोर्ट से सटले बा. पी॰ चिदंबरम लोकसभा में बयान देत कहले कि ई आतंकी हमला ह. इहो कहले कि दिल्ली आतंकवादियन का निशाना पर रहल बिया. चिदंबरम मृतकन के परिजन के प्रति संवेदना व्यक्त करत घवाहिलन के बेहतरीन इलाज मुहैया करावे के आश्वासन दिहले. बम धमाका के बाद गृह मंत्रालय में उच्चस्तरीय बईठक भइल. केंद्रीय गृहमंत्री पी चिदंबरम आ वित्त मंत्री प्रणब मुखर्जी बांगला देश गइल पीएम मनमोहन सिंह के एह बम धमाका के जानकारी दिहले. पीएम एह बम धमाका के निंदा करत एकरा के कायराना कार्रवाई बतवले बाड़न. गृह मंत्रालय में विशेष सचिव (आंतरिक सुरक्षा) यू के बंसल कहले कि हाईकोर्ट के बाहर धमाका का बाद दिल्ली समेत पूरा देश में अलर्ट जारी कर दिहल गइल बा. पाकिस्तान से आतंकवादी संगठन हरकत-उल-जिहाद इस्लामी (हूजी) मीडिया के एगो ई मेल संदेश भेज के दिल्ली हाई कोर्ट के सामने भइल बम विस्फोट कांड के जिम्मेदारी सकरले बा. एह ई मेल के मुताबिक हूजी के मांग बा कि अफजल गुरु के मौत के सजा माफ कइल जाव. हालांकि सरकार अबही एह ई मेल संदेश के प्रामाणिकता नइखे सकरले. आ ई मेल संदेश के जांच कइल जा रहल बा. ई मेल संदेश में कहल गइल बा कि अगर अफजल गुरु के फांसी माफ करे के मांग मानल ना गइल त सुप्रीम कोर्ट आ हाई कोर्टन में विस्फोटन के अइसन कई घटना होई. अफजल गुरु के संसद हमला मामिला में सुप्रीम कोर्ट 2004 में फांसी के सजा सुनवले रहल.\nहमला खातिर बुध के दिन खास मकसद से चुनल गइल. एह दिने अदालत में बेसी भीड़ होला काहे कि एही दिने जनहित याचिका के सुनवाई होला. एहसे बाकी दिनन का बनिस्बत ढेरे लोग अदालत आवेला. बीतल 25 मईओ के हाईकोर्ट का बहरि धमाका भइल रहल. उहो बुधे के दिन रहल. बाकिर ओह धमाका में जान माल के बेसी नुकसान ना भइल रहे. मानल जात बा कि ऊ वारदात आतंकी ‘रिहर्सल’ का रूप में कइले रहले. अबही ले मिलल जानकारी त इहे बतावत बा कि ई विस्फोट हमनी के सुरक्षा एजेंसियन के चुनौती बावे. दुनिया भर में 9/11 के घटना का बाद अपराध जांच अउर सुरक्षा में बहुते इजाफा भइल बा, बाकिर हमनी का देश में अंतरराष्ट्रीय सहयोग का बावजूद, ई बुरी तरह नाकामयाब बा. हमनी के खुफिया तंत्र आ आतंकवादी विरोधी एजेंसियन में बहुते बड़हन कमी बा आ ओकरा के चुस्त- दुरुस्त बनावे के बाते भर कइल जाला. विरोधीओ दल लमहर लमहर डींग मरीहें बाकिर उहो राष्ट्र हित के एह मसला पर सरकार के ध्यान लगावे में नाकामयाब बाड़े. जब एह पर चरचा होखबो करेला त एक दोसरा पर कीचड़ उछलला का सिवाय दोसर कुछ ना हो पावे.\n(8 सितम्बर 2011)


What is the meaning of Gadah pachisi read and know the meaning of this proverb Bhojpuri: गदह पचीसी केकरा खातिर कहल बा, पढ़ीं अउर जानीं एकर मतलब – News18 Hindi\nपुरनिया लोग बड़ा अच्छा मुहावरा बनवले रहे लोग, अब जइसे “गदह पचीसी” के लीं. कहात रहल ह कि 16 से 25 साल के उमिर के दायरा वाला नौजवान जब फालतू काम में व्यस्त रही त ऊ गदह पचीसी के शिकार बा.\nLast Updated : July 13, 2021, 13:48 IST\nहमनी के पुरनिया लोग बड़ा सोच- समझि के कौनो मुहावरा बनवले बा. अब जइसे “गदह पचीसी” के लीं. कहात रहल ह कि 16 से 25 साल के उमिर बड़ा कांच ह. एमें जे सतर्क ना रही ऊ भोग- बिलास आ प्रपंच के खाई में गिर जाई. जे सतर्क रही ऊहे जीवन में सफल होई. एकदम साफे लउकता कि आजुओ ई मुहावरा बड़ा सार्थक बा. एकर एगो अउरी अर्थ बा. उमिर के एह दायरा वाला नौजवान जब फालतू काम में व्यस्त रही त ऊ गदह पचीसी के शिकार बा.\nदिन भर व्हाट्स एप, फेसबुक आ इंस्टाग्राम के चक्कर लगावता आ एको मिनट फोन से अलगा नइखे होखत, कौनो प्रतियोगी परीक्षा के तेयारी नइखे करत, कौनो उद्यम नइखे करत. दिन भर टीवी देखता ना सूतल रहता. नीमन- नीमन चीज केतरे खाईं एकरे फेर में परल रहता त एमें कौनो दू राय नइखे कि अइसन लइका गदह पचीसी के शिकार हो गइल बा. त ठीके कहल बा कि गदह पचीसी में फंसल माने जीवन भर खातिर कांट का जंगल में अझुराइल. पुरनिया लोग उदाहरण देत रहल ह कि वेदव्यास जी के पुत्र शुकदेव जी 12 साल के उमिर में कुल वेद- उपनिषद के श्लोक आ ओकर तात्विक अर्थ जानि लेले रहले आ परम विद्वान हो चुकल रहले. जब वैराग्य में ऊ घर से निकलले त रास्ता में एगो पोखरा परल जहां कुल युवा मेहरारू लंगटे नहात रहली सन.\nशुकदेव जी के देखि के ई कुल मेहरारू बिना लजइले प्रणाम कके आसिरबाद मंगली सन. शुकदेव जी के खोजत वेदव्यास जी जब ओह पोखरा पड़ी गइले त लंगटे नहात मेहरारू लुका गइली सन. वेदव्यास पुछले कि तहनी लोग हमरा लइका से ना लजइलू ह, आ हमरा से काहें लजातारू? त मेहरारू कहली सन कि शुकदेव महाराज वैराग्य में बाड़े. उनुका ई ज्ञान नइखे कि के लंगटे बा आ के कपड़ा पहिनले बा, के मरद ह आ के मेहरारू ह. बाकिर रउरा ओह मानसिक अवस्था में नइखीं. रउरा मन में स्त्री- पुरुष के भेद बा. त एही से हमनी का लुकाइल बानी जा. त शुकदेव जी से गदह पचीसी डेरात रहे. उनुकर त कुल इंद्रिय ब्रह्माग्नि से रूपांतरित हो गइल रहली सन.\nआ चैतन्य महाप्रभु? ऊ त 24 साल के उमिर में संन्यास ले लिहले. आ स्वामी विवेकानंद? एलएलबी करते मन में वैराग्य समाए लागल. त रउरा कहब कि सब चैतन्य महाप्रभु आ स्वामी विवेकानंद ना नू हो जाई! महानता वाली घटना रेयर बाड़ी सन. त सरकार ठीक कहतानी, बाकिर ई बताईं, सामान्य गृहस्थ के लइकन में का अइसन जवान नइखन स जौन दिन- रात मेहनत कके आपन आ अपना परिवार के आर्थिक स्थिति सुधारे के प्रयास करतारे सन? जरूर बाड़े सन. आंकड़ा बतावतारन स कि पिछला 20-25 सालन में आईएएस के परीक्षा में सफल होखे वाला विद्यार्थियन में ग्रामीण पृष्ठभूमि के युवा के संख्या ढेर बा. नइखे बिसवास होत त वेबसाइट पर जाके चेक क लीं. ई काहें होता?\nएसे कि ग्रामीण पृष्टभूमि के लइका अपना गरीबी, अभाव आ माता- पिता के पीड़ा समझतारे सन, महसूस करतारे सन. ओकनी के मन में छटपटाहट बा कि कइसे एह गरीबी के दुष्चक्र से बहरा निकलल जाउ. हालांकि गांवों में गदह पचीसी के शिकार युवा बाड़न स. बाकिर अब गांव के युवा चेतना में बदलाव देखल जा सकेला. छटपटाहट देखल जा सकेला. त सचेतन युवा मन- प्राण से प्रतियोगी परीक्षा के तेयारी करतारे सन, कुछ उद्यम करतारे सन. बाकिर जौन लइका कुल सुख- साधन से संपन्न बाड़े सन. बाप- महतारी ओकरा हर इच्छा के पूर्ती क देता, त ऊ काहें प्रतियोगी परीक्षा खातिर कड़ा परिश्रम करी. ऊ त बाप- दादा के कमाइल संपत्ति पर नजर गड़वले बा. ओकरा त लागता कि ई सुख चलत रही. ऊ फेसबुक आ ट्विटर पर बेकार के राजनीतिक बहस में उलझल बा, ह्वाट्सएप पर कुल मैसेज आ वीडियो फारवर्ड करता.\nना, कुल शहरी लइका अइसन नइखन स. बाकिर एहतरे के फालतू गतिविधि में लिप्त रहे वाला शहरी आ महानगरीय युवा वर्ग के संख्या कम नइखे. शहरी भा महानगरीय परिवेश वाला लइकन में भी छटपटाहट बा. लेकिन ओकनी के संख्या गदह पचीसी वालन से कम बा. कतने युवा त खाओ, पीयो, मौज करो वाला बाड़े. त गदह पचीसी के भूत केकरा धइले बा, ई जांचे के परी. के जांची? त महतारी- बाप जांची. ई जांच लइकाइए से करेके परेला. ना त लइका भा लइकी के जवान भइला पर हमनी के चेकिंग ढेर फायदा ना करी. जवान सुग्गा ठीक से ना सिखी. जब सुगवन के आदमी के बोली सिखावे के रहेला त ओकनी के लइकाइएं से सिखावल जाला. तब ऊ हजारन रुपया में बिकाले सन.\nअब देखल जाउ कि रिहाबिलिटेशन सेंटर पर कतना प्रतिशत युवा बाड़न स. सन 2015 के आंकड़ा कहता कि हर साल नशा मुक्ति केंद्र पर2करोड़ से ज्यादा युवक नशा छोड़े खातिर अइलन स. 2021 के आंकड़ा अउरी बढ़ि गइल बा. छोट शहर में भी हेरोइन आ चरस के शिकार युवा देखल जा सकेलन स. नशा करे खातिर ऊ घरे के कौनो सामान चोरा के बेंचि देता. ईहे असली गदह पचीसी ह. पूरा जवानी नशा में बिता दिहले. बाकी जवानी नशा मुक्ति आ अपना के सुधारे में. एगो मशहूर फिल्म अभिनेता भी एगो जमाना में नशा के शिकार रहले. बाकिर उनकर पिता उनुका के सुधार दिहले. ढेर लोग सुधरि जाला. जेकरा ई ज्ञान हो गइल कि नशा, नाश के जड़ ह, बस ऊ नशाखोरी छोड़ि दी. ई त भइल हेरोइन आ चरस के नशा. बाकिर कुछ अदृश्य नशा भी होलन स. जइसे पढ़े के बेरा नींद आवे लागी आ इंटरनेट कनेक्शन वाला फोन बा त ओकरा पर रात भर जागे लागी. परिणाम- दिन- रात व्यर्थ के काम में लिप्त रहिके आपने जीवन बिगाड़ल. एकरा अलावा घूमे के नशा, प्रपंच बतियावे के नशा आ ना जाने कतना प्रकार के गलत आदतन के नशा.\nदोसर केहू के जीवन में अनावश्यक रुचि लेबे के नशा आ हर आदमी के जज करेके नशा. सबकर कमी देखि के ओकरा पर घंटन बतियावे के नशा आ आपन कमी देखे में कौनो रुचि ना. ईहो गदह पचीसी ह. आ ई गदह पचीसी, पचीस बरिस के उमिर के बादो जारी रहि सकेला. त हम त पुरनिया लोगन के प्रणाम करतानी कि ऊ लोग गदह पचीसी के लेके शोध- मंथन कइल आ जीवन के चार गो आश्रम में बांटि दिहल - ब्रह्मचर्य, गृहस्थ, वानप्रस्थ आ संन्यास. अब ऊ नियम आज के परिस्थिति में त ना अपनावल जा सकेला बाकिर बदलल परिस्थिति में एह चारो आश्रम व्यवस्था के पर्यायवाची सामने राखिके अपना जीवन के संतुलित त कइले जा सकेला. (विनय बिहारी सिंह वरिष्ठ स्तंभकार हैं. यह उनके निजी विचार हैं.)


अघोर पंथ: सामान्य परिचय - डॉ जयकान्त सिंह 'जय'\nसनातनी हिन्दू धर्म समय, समाज आ साधक लोग के ज्ञानानुभूति अउर तप-साधना के प्रभाव वश कई गो पंथ अथवा सम्प्रदाय के रूप में आकार लेत आइल बा। एकरा में 'पंथ' मतलब साधक भा सिद्ध संत लोग के बतावल साधना के मार्ग आ सम्प्रदाय मतलब ओह मार्ग का प्रवर्तक आ अनुयायी समूह द्वारा जन मानस खातिर सही मार्ग सुझावे वाला धार्मिक अथवा आध्यात्मिक संस्था। ई 'अघोर पंथ भा सम्प्रदाय' भी सनातनी हिन्दू धर्म का एगो खास तरह के तप-साधना के माध्यम से जीवन, जगत आ मृत्यु का रहस्य के भेद जाने आ मोक्ष पावे वाला साधकन के शाखा ह।\n'अघोर पंथ' के साधक भा सिद्ध लोग के 'अघोरी' भा 'औघड़' कहल जाला। एह अघोरी लोग के अनुसार एह पंथ के प्रवर्तक भगवान शिव हवें। एकर संबंध शैवमत का पाशुपत भा कालामुख सम्प्रदाय से बतावल जाला। भगवान शिव के आ उनका अवतार के मानेवाला अनुयायी लोग शैव कहाला आ एह शैव मत के मानेवाला लोग के चार गो प्रमुख सम्प्रदाय- शैव, पाशुपत, कापालिक आ कालामुख में पाशुपत सबसे पुरान शाखा ह। उहँवे कालामुख सम्प्रदाय के अनुयायी लोग महाव्रतधारी कहल जालें। ई लोग नर-कपाल में ही भोजन, पानी, मदिरा आदि सबके सेवन करेलें।देह पर चिता का भस्म के लेप लगावेलें। एह शैवमत के मूल रूप ऋग्वेद में रूद्र के आराधना में बा। अथर्ववेद में शिव के भव, शर्व, पशुपति, भूपति आदि कहल गइल बा। वामन पुराण (पाशुपत, कापालिक, कालामुख आ लिंगायत शाखा), बसव पुराण आदि में शैव मत, ओकरा एह शाखा आ उप-शाखा- शाक्त, नाथ, दसनामी, भाग आदि के उल्लेख मिलेला। शैव साधु लोग के नाथ, अघोरी, औघड़, अवधूत, योगी, सिद्ध आदि कहे के पुरान परम्परा बा। शैव लोग खातिर बार-बार अघोरी भा औघड़ शब्द के प्रयोग आ अघोर पंथी लोग के शैव साधु लोग का संस्कारन से खात मेल एक दोसरा से जोड़ेला। एकरा में मुख्य संस्कार बा- एकेश्वरवादी भइल, सिर पर जटा धारन कइल, रात्रि आ निर्जन- अस्मसान में तांत्रिक अनुष्ठान कइल, हाथ में कमंडल, त्रिशूल भा चिमटा लिहल, देह पर चिता के भस्म रमावल आदि। शैव ग्रंथ 'श्वेताश्वतरोपनिषद्' में रूद्र का मूर्ति के 'अघोरा' कहल गइल बा।\n'अघोर पंथ' के 'अघोर' शब्द 'घोर' शब्द में 'अ' उपसर्ग लगवला से बनल बा। 'घोर' के अर्थ होला- कठिन, अटल, असहज, जकड़ल आदि आ ओकरा में अ उपसर्ग जुड़ला से ओकर अर्थ हो जाला - सहज, सरल, आसान, स्वाभाविक, आदि। एह तरह से अघोर पंथ तप-साधना के स्वाभाविक, सहज आ सरल मार्ग वाला सम्प्रदाय ह। अघोर पंथी साधक लोग के अनुसार हर आदमी प्रकृति से सहज सरल होला। बालक जइसे जइसे सेयान होला ओकरा दुनियादारी से जुड़ल नीमन बेंजाय, अच्छा बुरा आ सही गलत में फरक करे सहजे आ जाला। बाकिर काया आ माया से जुड़ल भंवजाल में अझुराते ओकरा भीतर तरह तरह के विकार पैदा होखे लागेला आ तब ऊ सहज सरल आ स्वाभाविक ना रह के असहज, कठिन, अस्वाभाविक मतलब 'घोर' रूप में आ जाला। ओकर मूल प्रकृति अघोर मतलब सहज सरल ना रह जाए। अइसन स्थिति में सिद्ध अघोरी अपना तप साधना के जरिए फेर अघोर अवस्था के प्राप्त करेलें। जवन साधना मुख्य रूप से निर्जन स्थान, अस्मसान घाट पर, शव साधना के एगो खास क्रिया के जरिए कइल जाला। जवना के माध्यम से स्वयं का मूल अस्तित्व के भिन्न-भिन्न चरन का प्रतीकात्मक रूप में अनुभव कइल जाला।\nकुछ विद्वान लोग के मत बा अघोर पंथ नाथ सम्प्रदाय का पहिले से अस्तित्व में रहे। बाकिर यूरोपीय विद्वान हेनरी बालफोर के अनुसार एह पंथ के प्रवर्तक योगी गोरखनाथ रहलें आ उनकर शिष्य मोतीनाथ एकरा प्रचार प्रसार में महत्वपूर्ण भूमिका निभवलें। उहँवे विलियम क्रुक अघोर पंथ के सबसे पहिले राजपुताना राजस्थान के आबु पर्वत पर प्रवर्तित आ प्रचलित भइल फेर गुजरात, नेपाल आ समरकंद जइसन जगह तक फइलल। एह अघोर पंथ के अघोरी साधु शव साधना करेलें, मुर्दा के मांस खालें। मुर्दा का खोपड़ी में खाना खालें आ पानी-मदिरा पीयेलें। जवन इनका के शैव मत के कालामुख आ कापालिक लोग का परम्परा से जोड़ेला। एक ओर जहाँ भगवान शिव के अघोर पंथ के प्रवर्तक बतावल जाला उहँवे अवधूत दत्तात्रेय के शिव के अवतार मानल जाला जे अघोर पंथ के सिद्ध गुरु रहलें। बल्कि उनका के शिव सहित ब्रह्मा आ विष्णु के संयुक्त अवतार बतावल जाला। अघोर पंथी कीनाराम के अनुसार शिव स्वयं में सम्पूर्ण हवें आ समस्त जड़ चेतन में व्याप्त बाड़ें। एह देह आ मन के साध के जड़ चेतन आ सब स्थितियन के अनुभव क के मोक्ष पावल जा सकऽता।\nअघोर मत के प्रचार-प्रसार में बाबा कीनाराम के बहुत बड़ भूमिका बा। एह से उनका बारे में विस्तार से चर्चा कइल जरूरी बा।\nकीनाराम के जनम चंदौली तहसील के बनारस जिला का रामगढ़ गाँव के क्षत्रिय रघुवंशी परिवार में संवत् १६८४ विक्रमाब्द में भइल रहे। बचपन से ही उनकर रूचि धार्मिक रहे। जहाँ रहस राम नाम के जप करत रहस। बारह बरिस के उमिर में उनकर बिआह हो गइल रहे। जहिया उनकर गवना होखे के रहे ओकरा एक दिन पहिले ऊ घर के लोग से दूध भात खाए के मँगलें। तब घर के लोग एकरा के अशुभ बतावल।तबो ऊ दूधे भात लेके खइलें आ कुछे छन बाद उनका पत्नी का मरे के खबर पहुँचल। एकरा बाद ऊ विरक्त होके घर से चलके गाजीपुर में रहे वाला रामानुज संप्रदाय के महात्मा शिवाराम जी के सेवा टहल में लाग के उपदेश देवे के आग्रह कइलें। शिवाराम जी गंगा नहाये चललें कीनाराम के आपन बाघाम्बर आ पूजा-पाठ के सामग्री देके आगे बढ़े के कहलें। कीनाराम गंगा किनारे पहुँच के गंगा जी के आगू आपन माथ नववलें त गंगा जी उनका पांव के पास पहुँच गइली। ई सब शिवाराम जी दूर से ही देखत रहलें। उनका समुझत देर ना लागल कि ई कीनाराम जनमजात महात्मा बा। ऊ कीनाराम के आपन गुरुमंत्र दिहलें। कुछ दिन के बाद शिवाराम जी का पत्नी के देहांत हो गइल आ ऊ दोसर बिआह करे के तय कइलें। एही बात पर उनकर कीनाराम से मतभेद हो गइल। फेर कीनाराम उहाँ से चल दिहलें। जब ऊ नैगडीह गाँव पहुँचले त उहाँ देखलें कि जमींदार के सिपाही गाँव के एगो गरीब बुढ़िया का बेटा के मामूली अपराध खातिर कैद करके कैदखाना में डाल दिहले बाड़ें। उनका के साधु-महात्मा जान के बुढ़िया अपना बेटा के छोड़वावे खातिर मिनती करे लागल। एह कीनाराम अपना तेज आ चमत्कार से प्रभावित करके ओह लरिका के जमींदार का कैद से मुक्त करा दिहलें। ओह बुढ़ औरत का खुशी के ठेकाना ना रहल आ ऊ अपना बेटा के कीनाराम के हवाले कर दिहल,जे बाद उनकर शिष्य अवधूत बिजाराम के नाम से जानल डालें।\nएक बेर कीनाराम बिजाराम के नीचे रहे के कहके अपने गिरनार पर्वत पर तप करे चल गइलें। जहाँ उनका दत्तात्रेय जी से भेंट कालूराम के रूप में भइल। कीनाराम अपना ग्रंथ' विवेक साथ ' में एह चीज के उल्लेख कइले बाड़न। एकरा बाद कीनाराम आ बिजाराम जूनागढ़ पहुँचल लोग। कीनाराम बिजाराम से नगर में जाके भिक्षा माँग ले आवे के कहलें आ अपने बाहर आसन लगा के ध्यान में बइठ गइलें। जूनागढ़ के शासक मुसलमान रहलें। उनकर सिपाही नगर में घुसते बिजाराम के पकड़ के जेल में डाल दिहल। जब कीनाराम गइलें त उनको के जेल में डाल दिहल गइल आ सजाय के रूप में चक्की चलावे के मिलल। ऊ अपना डंटा से चक्की के मारत चले के कहलें आ चक्की अपने चले लागल। एह बात के जानकारी मिलते उहाँ के शासक कीनाराम से माफी माँगत दूनो जना के छोड़ दिहलें आ उपहार के रूप में काफी हीरा-जवाहरात भेंट कइलें। कीनाराम कुछ हीरा जवाहरात मुँह में डाल के थूकरत कहलें कि ई ना त मीठे लागऽता आ ना खट्टे लागऽता। फेर ई कवना काम के? तूं हम साधु के खाए खातिर ढ़ाई पाव पिसान दे दे। ई घटना संभवतः विक्रम संवत १७२४ के ह।\nकीनाराम जूनागढ़ से बनारस के अघोरी कालूराम से मिले उनका मठ केदारनाथ अस्मसान घाट पहुँचलें। कालूराम मुर्दा का खोपड़ी सब के बोला के चना खिआवत रहलें। ऊ कीनाराम से आपन परिचय देवे के कहलें त ऊ कालूराम का एह काम के रोक दिहलें। अब मुर्दा के कवनो खोपड़ी चना खाए अइबे ना करे। तब कालूराम ध्यान लगा के जान गइलें कि कीनाराम हवें। ऊ कीनाराम से मछरी मँगले आ कीनाराम गंगा से मछरी मँगलें। मछरी पानी से बाहर किनार पर आ गइल। तीनों जना मछरी पकाके खइलन। फेर एकरा बाद ऊ कालूराम के कहला पर नदी में दाहात एगो लास के जिन्दा कर दिहलें। जे आगे चलके उनकर शिष्य राम जिआवन राम भइलें। एह घटना के समय वि. स. 1754 बतावल जाला। एह तरह के कई गो परीक्षा पास कइला के बाद कालूराम कीनाराम के अघोर पंथ के गुरुमंत्र दिहलें आ अपने लुप्त हो गइलें। अघोर पंथ में ई विस्वास जतावल जाला कि खुद भगवान दत्तात्रेय कालूराम बनके कीनाराम के अघोर पंथ के गुरुमंत्र दिहलें। कालूराम के द्वारा कीनाराम के गुरुमंत्र देके लुप्त हो जाए के संकेत विद्वान लोग एह बानी से बतावेला -\n'कीना कीना सब कहे, कालू कहे ना कोय।\nकालू कीना एक भये, राम करे से होय।।'\nएकरा बाद कीनाराम कासी के कृमिकुंड में रह के तपस्या करे लगलें आ कबो कबो रामगढ़ जास। भगवान दत्तात्रेय के बाद कीनाराम अघोर पंथ के आगे बढ़वलें। छंदशास्त्र के जानकार कीनाराम के चार गो प्रमुख पुस्तक बा- विवेक सार, राम गीता, राम रसाल आ गीतावली। ऊ विवेक सार के रचना उज्जैन के क्षिप्रा नदी के किनारे कइले रहलें जवना में ऊ आत्माराम के वंदना आ आत्मानुभव के चर्चा कइले बाड़न। उनका अनुसार सत्य भा निरंजन सर्वव्यापक आ सहज रूप अस्तित्व में बाड़ें। विवेक सार में ओह सब अंग के भी चर्चा बा जवना में से पहिला तीन गो में सृष्टि रहस्य, काया परिचय, पिंड ब्रह्मांड, अनाहत नाद आ निरंजन के चर्चा बा। अगिला तीन गो में योग, साधना, निरावलंब के अवस्था, आत्म विचार, सहज समाधि आदि के उल्लेख बा आ बाकी दूगो में सउँसे विश्व के आत्म स्वरूप होखे आ आत्म स्थिति खातिर दया, विवेक आदि के अनुसार चले का बारे में बतावल गइल बा। कीनाराम के मृत्यु सन् 1826ई. में भइल रहे।\nकीनाराम के शिष्य परम्परा में आवे वाला शिष्यन में प्रमुख नांव बा - जय नारायण राम, बिजाराम, राम स्वरूप राम, राम जिआवन राम आदि। जूनागढ़ में कीनाराम के दोसर मठ बा। इनका मत में अलख पंथी, नागा संन्यासी आ नागा अवधूतिन भी होखेली। इनका मत में मदिरा के प्रयोग ना होत रहे। एकरा अलावे इनकर आउर कई गो मठ बनल बा।\nनिरबानी आ घरबारी जीवन शैली के आधार पर अघोर पंथ के दू भाग हो गइल। जे आपन घर-परिवार ना बसा के अपना तप साधना में रत रहत रहे ऊ निरबानी कहाइल आ जे गिरहस्त रूप में घर-परिवार के बीच रह के साधना के बदौलत सिद्धि पवलस ऊ घरबारी कहाइल। बतावल जाला कि कीनाराम आ भिनक राम निरबानी संत रहे लोग।\nविद्वान लोग के अनुसार अघोर पंथ के तीन गो शाखा बँट गइल- अघोर, घुर आ सरभंग सम्प्रदाय। एकरा में सरभंग सम्प्रदाय के प्रमुख केन्द्र बिहार के चम्पारन, सारन, मुजफ्फरपुर आ नेपाल के तराई क्षेत्र बा।


आदिवासियन के हक पर डाका डालत झारखंड के आदिवासी उपयोजना घोटाला – Anjoria\nसितम्बर 4, 2011 आदिवासी उपयोजना\n– अखिलेश अखिल\nआदिवासियन के हिफाजत आ ओह लोग के सामाजिक, आर्थिक बढ़न्ती खातिर केंद्र आ राज्य सरकार अलग से बजट बनावेली. एकरा अलावे बहुते पुरान आदिवासी समूहन के बचावे सुरक्षित राखहू खातिर बहुते योजना चलेली सँ. ओही में से एगो ह, टीएसपी माने कि जनजाति उप योजना. हर राज्य के आदिवासी आबादी का आधार पर केंद्र सरकार हर साल भारी भरकम धन एह योजना में लगावेले. राज्यो सरकार अलगा से आपन टीएसपी योजना चलावेली सँ, लेकिन एह योजनन के लाभ आजु ले आदिवासियन के ना मिलल. जनजाति आयोग के चेयरमैन डॉ. उरांव के कहना बा कि ‘जब मनसा ठीक ना रही त बढ़न्ती के बारे बेमानी बा. आदिवासियन के आजु ले तरजीह नइखे मिलल. मिलल रहीत त आदिवासियन के दशा अइसन ना रहीत. आदिवासियन खातिर दिहल फंड के शुरूवे से लूटल जात बा आ एहमें सभे शामिल बा.’\nझारखंड समेत पूरा देश में ट्राइबल सब प्लान घोटाला चलत बा, लेकिन एकर सबले मजबूत जड़ झारखंड में लउकत बा. एहिजा राज्य के आदिवासी उप योजना का बारे में ना त झारखंड सरकार के मुखिया के कुछ मालूम बा ना ही मंत्री से लगाइत जिला प्रशासन के कवनो खबर बा. ई फंड कहां आ कवना मद में खरच हो रहल बा एकर लेखा-जोखा कतहीं नइखे. पिछले महीना राज्य के मुख्यमंत्री अर्जुन मुंडा आदिवासी एडवाइजरी कमेटी का बइठका ला दिल्ली पहुंचले, त उनुको लगे कवनो लेखा जोखा ना रहल. रउरा कह सकीले कि ओहिजा फंड के गबन हो चुकल बा. ऊपर से नीचे ले केहू एह बारे में कुछ बोले के तइयार नइखे. विभाग के मंत्री चंपई सोरेन हउवें लेकिन उनुको एकरा बारे में बेसी जानकारी नइखे. फोन पर कहलें कि, ‘हम एह बारे में जानकारी बिटोरत बानी, मिलते बता देब.’ राज्य के वित्त सचिव सुखदेव सिंह टीएसपी के पूरा रिकॉर्ड होखे के बाति त करत बाड़े लेकिन मुकम्मल जानकारी उनुको लगे नइखे. जनजाति कल्याण विभाग के सचिव राजीव अरुण एक्का से बतियावे के कहले.\nअइसना में इहे लागत बा कि अगर जाँच करावल जाव त अरबों के घोटाला सामने आ सकेला.\nभारत सरकार के जनजातीय कार्य मंत्रालय के आंकड़ों के मुताबिक, टीएसपी के तहत राज्य के 2005-2006 में 58 करोड़ 96 लाख, 2006-07 में 70 करोड़ 41 लाख, 2007-08 में 77 करोड़ 11 लाख, 2008-09 में 87 करोड़ 93 लाख अउर 2009 से दिसंबर 2010 तक 85 करोड़ 92 लाख रुपिया दिहल गइल. माने कि पांच साल में 379 करोड़ 23 लाख रुपिया. एकरा अलावा केंद्र सरकार आदिम जनजातीय समूहन के विकास आ संरक्षण ला अलगा से धन देले. झारखंड में एह योजना में9गो जनजाति बाड़ी सँ, असुर, बिरहोर, बिरजिया, हिल खारिया, कोरबा, मल पहाड़िया, परहइया, सौरिया पहाड़िया अउर सावर. केंद्र एह योजना खातिर साल 2008 से 2010 के बीच झारखंड के 12 करोड़ 98 लाख रुपिया दिहलसि. एही पीटीजी विकास ला केंद्र सरकार एगो जनश्री योजना चलवले बिया आ ओहू ला एह राज्य के लगभग तीन करोड़ रुपिया दिहल गइल बा. दोसरो पीटीजी योजनन ला एह बीच 17 करोड़ दिहल गइल बा.\nसामाजिक कार्यकर्ता ठाकुर प्रसाद के कहना बा कि आजु ले केहू एह तरफ ध्यान ना दिहलसि. अगर दे दिहल जाव त ए राजा के दूरसंचारो घोटाला छोट पड़ जाई. एह घोटाला में सगरी पार्टी के लोग शामिल बा. आदिवासी फंड लूटिये के प्रदेश के कुछ लोग माला-माल भइल बा.’\nछत्तीसगढ़ के आदिवासी नेता महेंद्र कर्मा के कहना बा कि ‘टीएसपी योजनन के शुरूए से लूट के अड्डा बना लिहल गइल बा. रमनो सिंह के सरकार में ई लूट होत बा. करोड़ों के खरच का बादो आदिवासियन का लगे ना त घर बा, ना भोजन के व्यवस्था. स्वास्थ्यो के कवनो इंतजाम नइखे. तब ई रुपिया जात कहां बा ? आदिवासी फंड लूटिये के अफसर आ नेता आपन घर चलावत बाड़े आ राजनीति करत बाड़े.’ एही प्रदेश के एगो आदिवासी विधायक कवासी लखमा के मानना बा कि आदिवासियन के विकास ला जवन फंड केंद्र सरकार देले ओहीमें से कुछ खरच करके रमन सरकार वाहवाही लूटेले. लखमा के कहना बा कि आदिम जनजाति मंत्री केदार कश्यप नेता ना बनिया हउवें आ आदिवासियन के हिस्सा लूटत बाड़े. अगर टीएसपी फंड के सही इस्तेमाल भइल रहीत त प्रदेश के आदिवासी आगा बढ़ गइल रहीत आ नक्सलोवाद पर अंकुशा लागीत.\nटीएसपी योजना के सबसे बड़हब हिस्सा मध्य प्रदेश के मिलल बा. मध्य प्रदेश के कुल छह करोड़ के आबादी में आदिवासियन के आबादी एक करोड़ बाइस लाख के लगभीर बा. एहमें से6लाख आदिम जनजाति बाड़े. एह आदिम जनजातियन में बैगा एक लाख 31 हजार, सहारिया4लाख 71 हजार आ भारिया 2012 बाड़े. टीएसपी प्लान के तहत एह राज्य के 2005-06 में 81 करोड़ 86 लाख, 2006-07 में 101 करोड़ 26 लाख, 2007-08 में 91 करोड़ 29 लाख , 2008-09 में 126 करोड़ 44 लाख, 2009-2010 में 87 करोड़ 22 लाख आ 2010 के दिसंबर तक 145 करोड़ 57 लाख रुपये मिलल बा. एकर अलावे आदिम जनजाति विकास ला 2008-09 में 37 करोड़ 54 लाख, 2009-10 में 50 करोड़ 67 लाख आ दिसंबर 2010 ले 54 करोड़ 28 लाख रुपिया दिहल गइल बा. केंद्र से प्रायोजित दर्जनो भर से बेसी योजनन का बादो आदिवासी ओहिजे बाड़न. बैगा जनजाति आजु ले पहाड़ आ जंगल से बाहर ना निकलल. 2001 तक एह जनजाति के विकास पर 100 अरब से बेसी रकम खरचा हो चुकल बा आ बैगा के एकर खबरो ले नइखे.\nमामिला के जाँच होखे : उरांव\nकेंद्र आ राज्य सरकारन के चलावल टीएसपी उप योजना से जुड़ल मसलन पर जनजाति आयोग के चेयरमैन डॉ. रामेश्वर उरांव से भइल बातचीत के अंश़..\nटीएसपी योजना का ह ?\nपांचवीं पंचवर्षीय योजना से आदिवासियन के विकास खातिर ई योजना चलावल जात बा. एहमें केंद्र सरकार राज्यन के धन भेजेले आ ओकर खर्च के ब्योरा योजना आयोग आ आदिवासी विकास मंत्रालय का लगे होला. एकरा अलावे राज्य सरकारन के आपनो टीएसपी योजना आ फंड होला.\nइसमें केंद्र के बजट कतना होला ?\nदेश में आदिवासी आबादी 8 फीसदी के लगभग बा आ एही हिसाब से केंद्र सरकार अपना कुल बजट के 8 फीसदी हिस्सा टीएसपी खातिर देले. नियम का मुताबिक, केंद्र सरकार के सगरी मंत्रालयन के अपना बजट के 8 फीसदी एहमें दिहल जरूरी होला.\nटीएसपी योजना लागू करे में कवना राज्य के काम बढ़िया बा ?\nअबले महाराष्ट्र के काम सबले बढ़िया कहल जा सकेला, बाकी राज्यन में एह फंड के लूटल जात बा. आदिवासी इलाकन में नक्सलवाद के इहो एहो कारण बा. अगर एह योजनन के सही इस्तेमाल भइल रहीत त आजु हालात कुछ दोसर रहीत.\nझारखंड में एह योजना में कतना लूट के अनेसा बा ?\nबतावल मुश्किल बा लेकिन अतना तय बा कि ओहिजा ना के बरोबर काम भइल बा. मौजूदा सरकार के राज्य टीएसपी योजना के फंड आ ओकरा खरचा के जानकारी तक नइखे. मुख्यमंत्री अर्जुन मुंडा पिछला पांच साल के हिसाब खोजत बाड़े लेकिन कवनो लेखा हइले नइखे. अर्जुन मुंडा पहिलहू सरकार चला चुकल बाड़न. उनुका त जानकारी होखल चाहत रहे. एगो बात सही बा कि राज्य में एह योजना के सही इस्तेमाल नइखे भइल आ भइलो बा त दोसरा मद में. अगर अइसन भइल बा त आदिवासियन का साथे अन्याय कइल गइल बा. हम चाहत बानी कि एह मामिला के जाँच होखो.\nराजनीतिक संपादक, हमवतन साप्ताहिक, दिल्ली.\n295ए, हनुमान मंदिर गली, मंडावली, दिल्ली 92\nOne thought on “आदिवासियन के हक पर डाका डालत झारखंड के आदिवासी उपयोजना घोटाला”\nashok mishra कहते हैं:\nसितम्बर 6, 2011 को 8:39 पूर्वाह्न पर\nbahut neek likheli


Bhojpuri Special: भोजपुरी सिनेमा के कॉमेडियन हँसावेले कम, फुहड़ता लउकेला जादा... Comedians of Bhojpuri cinema laugh less but serve vulgarity with double meaning dialogues – News18 हिंदी\nBhojpuri Special: भोजपुरी सिनेमा के कॉमेडियन हँसावेले कम, फुहड़ता परोसेलें जादा...\nकॉमेडी सीन आ लाफ्टर रिलीफ कवनो भी फिलिम के जान होला. हिंदी, साउथ चाहे भोजपुरी इंडस्ट्री होखे, कॉमेडी के बहुते स्कोप होला. हालांकि कई बार निर्देशक-लेखक मर्यादा भूल जाले अउर उ फूहड़ता के हद तक पहुँच जालें.\nकॉमेडी सीन आ लाफ्टर रिलीफ कवनो भी फिलिम के जान होला. हिंदी, साउथ चाहे भोजपुरी इंडस्ट्री होखे, कॉमेडी के बहुते स्कोप होला. हालांकि कई बार निर्देशक-लेखक मर्यादा भूल जाले अउर उ फूहड़ता के हद तक पहुँच जालें. स्वस्थ कॉमेडी एगो चैलेन्ज ह. केहू के हँसावल मजाक ना ह. भोजपुरी के पुरनका फिलिम में हरी शुक्ला हँसावत रहलें, ख़ास क के अपना तकिया कलाम आ बोले के स्टाइल से. गंगा किनारे मोरा गांव में उनकर तकिया कलाम धकाधक बड़ा फेमस भइल रहे. बाद के समय में नाड़ा लटका के अलूल जलूल भाव भंगिमा वाला कॉमेडियन भी नज़र अइलें. अश्लील आ द्विअर्थी संवाद आ दृश्य से भी हास्य पैदा करे के कोशिश भइल. हम एकरा के कॉमेडी में बेहूदगी कहेनी. अइसन कॉमेडी में हँसी ना बरेला, मुँह से गारी निकलेला. अभी भी भोजपुरी सिनेमा में कॉमेडी कहानी के हिस्सा कम आ फिलर ज्यादा बा.\nदरअसल ध्यान से देखल जाव त सिनेमा तीन चीज, स्टार पावर, कॉमेडी अउर गाना से चलेला. तीनों के काम कहानी में दर्शक के इंटरेस्ट पैदा कइल ह. हम ई त ना कहेम कि भोजपुरी सिनेमा में अइसन होते बा लेकिन इहो ना कहेब कि भोजपुरी में कॉमेडी हइलहीं नइखे. बा, अच्छा कॉमेडी भी बा आ अच्छा कॉमेडियन भी बाड़न. कुछ लोग त हिंदी आ दोसरा क्षेत्रीय भाषा के बड़ा प्रोजेक्ट में काम करके भोजपुरी में आइल बा. त, आईं भोजपुरी सिनेमा के कुछ प्रमुख कॉमेडियन के सफर अउर उनका बेहतरीन कॉमेडी के बात कइल जाय.\nपुरनका दौर के भोजपुरी सिनेमा के सबसे अधिक लोकप्रिय हास्य अभिनेता के नाम ह हरी शुक्ला. पचास से ज्यादा फिल्म में हास्य किरदार निभवले बाड़ें. कॉमेडी के साथ साथ ऊ अपना तकिया कलाम खातिर फेमस रहलें. उनकर पहिला भोजपुरी फिल्म रहे बिदेसिया. बिदेसिया में ऊ एगो तकिया कलाम के प्रयोग कइले रहलें “तोरे का नाउ से”. तब यूपी बिहार के सिनेमा प्रेमी उनकर नामे रख दिहल तोरे का नाउ से. आगे के सफ़र में उनकर नाम बदलत रहल जइसे की धकाधक, का हो तौल तौल के, काहें कि ओह समय के सिल्वर जुबली फिल्म गंगा किनारे मोरा गाँव में उनकर तकिया कलाम धकाधक अउर फिल्म दगाबाज बलमा में उनकर तकिया कलाम (तौल तौल के) लोग के जुबान पर चढ़ गइल रहे.\nएह सब तकिया कलाम के अइसन असर भइल कि आगे के अधिकांश फिल्म जइसे कि दंगल, ठकुराईन आदि में हरी शुक्ला के तकिया कलाम एगो जरूरी शर्त बन गइल रहे. ई सब तकिया कलाम संवाद लेखक ना लिखत रहलें, ऑन द स्पॉट हरी शुक्ल खुदे जोड़त रहलें. ओह समय के कुछ कॉमेडियन लोग जइसे कि सीएस दुबे आदि उनकर नक़ल कइल लेकिन हरी शुक्ला वाला प्रभाव ना छोड़ सकल. हरी शुक्ल के समय में आ ई कहीं कि पुरनका भोजपुरी फिल्म में कॉमेडी कहानी के हिस्सा रहे अउर आज कल के तरह नाड़ा लटकावे आ अश्लील हरकत कर के हास्य पैदा करे वाला कोशिश ना होखे. अउर अब बात कइल जाय भोजपुरी सिनेमा के आधुनिक युग के कॉमेडियन के.\nनिरहुआ के फिल्मन के जान बाड़न बताशा चाचा. दिनेशलाल यादव निरहुआ 2006 में फिलिम “चलत मुसाफिर मोह लियो रे” से भोजपुरी फिल्मन में डेब्यू कइले रहलन. एही फिलिम से एगो अउर अभिनेता के डेब्यू भइल रहे जे आगे चलके भोजपुरी के सबसे सफल हास्य अभिनेता बनले, जेकरा के भोजपुरी के दर्शक बताशा चाचा के नाम से जानेला. बताशा चाचा के असली नाम मनोज सिंह टाइगर हवे. मनोज टाइगर उत्तरप्रदेश के आज़मगढ़ के रहे वाला हउवन. उनकर निरहुआ से एही फिलिम के दौरान दोस्ती भइल अउर ई दोस्ती काफी रंग ले आइल. मनोज टाइगर निरहुआ के साथे काफी सफल फिलिम देले बाड़न, हालांकि ऊ रविकिशन आ खेसारीलाल के साथे भी कईगो फिलिम कइले बाड़न, लेकिन पवन सिंह के साथे उनकर 15 गो से ऊपर फिलिम बा.\nरामलीला से फिल्मन तक के सफर आसान ना रहल. मनोज टाइगर अपना अभिनय के शुरुआत गांव के रामलीला से कइले. हालांकि ऊ ऊहां हरदम सीरियस किरदार करत रहले. एक बार आरएसएस के कैम्प में ऊ कॉमेडी स्क्रिप्ट के प्रदर्शन कइले, उहां दर्शकन के ठहाकेदार हंसी उनका अंदर के कॉमेडियन से उनकर परिचय करवलस. मनोज जइसे-तइसे मुम्बई अइलें अउर उ मशहूर पृथ्वी थिएटर ज्वाइन कइ लिहले. उहां “नेताजी के प्लेटफार्म शो” नाटक में उनकर बउवा के रोल काफी मशहूर भइल.\nउनकर ओह समय के साथी निर्देशक मनोज ओझा उनकर काम देख के उनका के अपना भोजपुरी डायरेक्टोरियल फिलिम “चलत मुसाफिर मोह लियो रे” में चांस दिहलन. मनोज के काम से प्रभावित निर्माता, निर्देशक उनका के एह फिलिम के रिलीज से पहिलही आगे चल के सुपरहिट रहल कई गो फिलिम जइसे कि निरहुआ रिक्शावाला, हो गइल बा प्यार ओढनिया वाली से अउर श्रीमान ड्राइवर बाबू में साइन कर लेले रहलन। फिलिम “निरहुआ रिक्शावाला” में उनकर किरदार बताशा चाचा अमर हो गइल.\nअब कॉमेडियन हीरो के पिछलग्गू हो गइल बाड़न\nमनोज भोजपुरी के कई गो कॉमेडियन से खासा नाराज रहेलें. उनकर मानना बा कि आज के कॉमेडियन-एक्टर में ऊ ठसक नइखे रह गइल जवन पहिले होत रहल. अब ऊ स्क्रिप्ट के डिमांड के वजह से ऑनस्क्रीन हीरो के पिछलग्गू हो गइल बाड़े. कैमरा ऑफ होते ऊ ऑफस्क्रीन भी स्टार के खुशामद में लाग जालन कि उनकरा के अगिला फिलिम में काम मिल जाये. मनोज के यकीन बा कि जल्दीये भोजपुरी के ई दौर समाप्त हो जाई अउर सेंसिबल लोग एकरा के कैप्चर कर ली, तब जाके भोजपुरी सिनेमा के अस्मिता लवटी.\nमनोज के कुछ बेतुका फिलिम कइला के अफ़सोस बा\nमनोज टाइगर के दस बेहतरीन किरदारन में उनकर “निरहुआ रिक्शावाला” में बताशा चाचा के किरदार जे हीरो के मौसी के बेटा रहल, ऊ सबसे ज्यादा पसंद कइल गइल। इहे किरदार उनका के बताशा चाचा के नाम से मशहूर कइलस. ऊ फ़ारूक़ सिद्दीक़ी के फिलिम “प्रेम के रोग भइल” में पांच अलग-अलग किरदार कइले रहलन. एह फिलिम के पीवीआर में स्क्रीनिंग के टाइम उदित नारायण के हंसत-हंसत कुर्सी से गिरे के हालत हो गइल, तब हंसते-हंसत उदित नारायण मनोज के दिल से शुभकामना देले रहलन. उनकर निरहुआ के फिलिम “दीवाना” में लव गुरु के रोल फुल कॉमेडी से भरल रहल, जे लोगन के शादी करावे खातिर हिंट देत बा. मनोज के आपन अभी तक के करियर में कुछ बेतुका फिलिम कइला के अफसोस भी होला, हालांकि ऊ अइसन फिल्मन के नाम ना बतावेले.\nमनोज पवन सिंह के साथे “पवन पुरवईया” में कॉमेडी हीरो के रोल कइले रहले. तब लोगन के लागल रहे कि ऊ मुख्य किरदार में भी जम सकेले. फिलिम “पटना से पाकिस्तान “में उनकर नेगेटिव शेड वाला चिंताहरण चौबे के किरदार अभियो दर्शकन के ज़ेहन में ताजा रहेला, जे खूब कॉमेडी कइले रहल। “लागल रहा बताशा” उनकर हालिया रिलीज लीड रोल वाला फिलिम रहे, जे कुछ खास ना चल पावल. मनोज के बेहतरीन भूमिका वाला फिल्मन में वाह खिलाड़ी वाह, राऊडी रानी, मृत्युंजय, बताशा चाचा, हल्फा मचा के गइल, कच्चे धागे अउर दयावान आदि प्रमुख बा.\nमनोज टाइगर के फिल्मी करियर 15 साल के हो गइल बा. बकौल मनोज, “ ऊ अभी ले कॉमेडी में आपन 20 प्रतिशत ही देखवले बाड़े, बाकी 80 परसेंट देखावे खातिर ऊ मौका के तलाश में बाड़न. ऊ कई गो फिल्मन के स्क्रिप्ट लिखे अउर निर्माण करे में लागल बाड़े. साथ हीं उ भोजपुरी कलाकारन के लेके वर्कशॉप भी कइल चाहत बाड़न अउर ओह लोग खातिर थिएटर प्ले के प्लानिंग भी बा.”\nTags: Bhojpuri, Bhojpuri Cinema, Bhojpuri News, Dinesh lal nirahua, Gorakhapur, Nirahua, Pawan singh, Ravi Kishan, UP, पटना, बिहार, रांची, वाराणसी\nFIRST PUBLISHED : January 27, 2021, 15:41 IST


खबर एक नजर में (8 जून 2011) – टटका खबर\nखबर एक नजर में (8 जून 2011)\nअन्ना हजारे के अनशन\nबाबा रामदेव के आन्दोलन पुलिसिया ताण्डव से बन्द करवला का खिलाफ अन्ना हजारे आज राजघाट पर अनशन करीहें. केन्द्र सरकार उनुका के जंतर मंतर पर अनशन करे के अनुमति ना दिहलसि त ऊ सरकार से बिना वजह टकराव टारत राजघाट पर अनशन पर बइठीहें. हालांकि उनकर मानना बा कि जंतर मंतर पर शांतिपूरंण प्रदर्शन के अनुमति ना दिहल जनता के लोकतांत्रिक अधिकारन के हनन बा.\nउमा भारती खातिर भाजपा दरवाजा खोल दिहलसि\nप्रखर वक्ता आ मध्य प्रदेश के मुख्यमंत्री रह चुकल उमा भारती के फेर से भाजपा में शामिल कर लिहल गइल. छह साल पहिले उनुका के निकला दिहल गइल रहे त ऊ आपन भाजपा, भारतीय जनशक्ति पार्टी, बना के मैदान में उतरल रही बाकिर सफलता ना मिल सकल रहे. छह साल अलगा रहला का बावजूद उमा के विचारधारा में कवनो बदलाव भा बहकाव ना भइल रहे एहसे उनुकर वापसी एकदम सहज रही. उमा के जिम्मा दिहल गइल बा कि ऊ युपी में भाजपा के प्रचार करसु. उमा के वापसी पर टिप्पणी करत कल्याण सिंह के कहना बा कि एहसे कवनो अंतर नइखे पड़े वाला. अब भाजपा के केहू ना बचा सके. ऊ हारे वालन के पार्टी बनि के रहि गइल बिया. कल्याण सिंह आपन दुबारा वापसी के कवनो संभावना से साफ इन्कार कर दिहलन.\nहिरासत में मौत का बाद मजिस्ट्रेटी जाँच\nगाजीपुर जिला के दिलदारनगर थाना में सोमार के राति एगो बूढ़ आदमी के हिरासत में मौत का बाद थाना प्रभारी समेत छह पुलिसवालन के निलंबित कर दिहल गइल बा आ मामिला के मजिस्ट्रेटी जाँच के आदेश दे दिहल गइल बा. जनता में नाराजगी देखत अगल बगल के कई थाना के पुलिस दिलदारनगर थाना पर बोला लिहल गइल बा. फुल्ली गाँव में सिकन्दर नाम के एगो आदमी दोसरा का छत पर चढ़ल रहे. हल्ला का बाद पड़ोस के एगो लड़िका से हाथा पाई हो गइल त सिकन्दर थाना जा के शिकायत कर दिहलसि कि शंभू कुशवाहा आ ओकर बेटा बिजेन्द्र ओकरा के मरले पिटले. थाना प्रभारी तब दुनु के ले आके हिरासत में बन्द कर दिहले जहाँ बूढ़ शंभू के मौत हो गइल.\nयूपी के तइयारी बा तब दिल्ली के बारी बा\nआगरा में भइल सपा के राष्ट्रीय अधिवेशन में मुलायम सिंह कहले बाड़े कि उनुका पार्टी सपा के लक्ष्य अगिला साल विधानसभा के चुनाव जीत के अकेले सरकार बनावे के बा आ ओकरा बाद साल २०१४ में लोकसभा चुनाव में एह हालत में आ जाये के बा कि उनुका बिना कवनो सरकार ना बनि सके. सपा इहो माँग करत बिया कि सरकारी नौकरियन में मुसलमानन खातिर आरक्षण दिहल जाव. मनमोहन सिंह के सरकार के अबतक के सबले भठियारा सरकार बतवले. मुलायम सिंह के आठवाँ हाली राष्ट्रीय अध्यक्ष चुन लिहल गइल बा.\nबाबा रामदेव का चलते डीजल किरासन के दाम ना बढ़ावल गइल\nबाबा रामदेव के आन्दोलन का चलते बैकफुट पर आइल केन्द्र सरकार के हिम्मत ना भइल कि एह माहौल में डीजल आ किरासन तेल आ रसोई गैस के दाम बढ़ा सके. एह चलते बियफे के होखे वाला मंत्रीसमूह के बइठक रद्द कर दिहल गइल जवना में एह दाम बढ़ावे पर विचार होखे वाला रहल. सरकार के डर बा कि बाबा रामदेव आ अन्ना हजारे के आंदोलन वाला माहौल से जनता पहिलही से मोर्चा खोलले बिया. एहमें दाम बढ़ा आग अउरी लहकावल ठीक ना रही.\nठनका गिरला से चार जने के मौत\nकाल्हु बिहार में दु जगहा ठनका गिरला से चार जने के मौत के खबर बा. भागलपुर के दरियापुर गाँव में तीन आदमी आ पूर्वी चंपारण के तुरकौलिया थाना के तनसरिया गांव में एक आदमी के मौत हो गइल. काल्हु दुपहरिया में आइल तेज आँधी का बाद बिहार आ पूर्वांचल के लोग के भयंकर गरमी से राहत मिलल बा, हालांकि करीब साठ किलोमीटर का रफ्तार से चलल तेज हवा का चलते कुछ जगहा नुकसानो भइल बा.\nओवल का मैदान पर वेस्ट इंडिज का साथे दुसरका एकदिना मैच आजु.\nरोजर फेडेरर के हरा के रफेल नदाल फ्रेंच ओपन के पुरुष एकल खिताब जीतले.\nहवाना में चल रहल बाक्सिंग टूर्नामेंट में भारत के मनप्रीत सिंह के रजत पदक आ ननाओ सिंह अउर सुरंजय सिंह के कांस्य पदक मिलल.\nगैरी कर्स्टन दक्खिन अफ्रीका क्रिकेट टीम के कोच बनले.\nखबर एक नजर में (7 जून 2011)\nखबर एक नजर में (9 जून 2011)


राम बियाह के गीत- कुमार आशु के कलम से - खबर भोजपुरी\nराम बियाह के गीत- कुमार आशु के कलम से\nकुमार आशु के कविता भा गीत प्यार के भावन् के देखावेला....\nBy Khabar Bhojpuri Desk\t On Feb 14, 2022 Last updated Feb 18, 2022\n“ए बबुआ, अब रउरे अगोरा बा..!\nअब जनि देर करीं अइले में धरि धरि गोड़ निहोरा बा..!!\nसांवर गोरहर दुलहा देखिके सुध बुध सगरि भुलाइल हो,\nबाबा के सौ बार नमन जेसे ई शुभ दिन आइल हो,\nफिरु कब दरश होइ रघुवर के मन में इहे मोरा बा..!!\nए बबुआ, अब रउरे अगोरा बा..!\nसाली सरहज के छेडले पर बस तनिका मुस्कानी जी,\nबढ़ि चढ़ि के छोटकू बोलनी, बड़कू बहुत लजानी जी\nअइसे बनत बानी जइसे मन अबहिन लरिकोरा बा..!!\nजुग जुग जइसन बीतत बाटे एकहक छन रघुराई जी,\nअब जनि लेइ परीक्षा हिय के, अब जनि और सताई जी,\nचलि आईं न वैदेही के अब सेरात सिन्होरा बा..!!\nकुमार आशु- (रचनाकार)\nकुमार आशू ओ कवियन में बानें जेकरे गीत, नजम, अउर ग़जल में सुने आला लोग आपन दूख देख पावsला अउर ओके महसूसो करsला। जमीनी प्यार के रूमानी ले चहुँपवले में दूनो छोर पs एक जइसन पकड़ के चलते ही ई लोग में पसन्न कइल जानें।\nखड्डा कस्बा के एगो छोटहन गाँव में आजु के एकइस बरिस पहिले पैदा होखे आला कुमार आशू ए समय में गोरखपुर विश्वविद्यालय से एम ए में गोल्ड मेडलिस्ट भी बानें। बी ए से कविता लिखले के रचना परक्रिया के ‘आशुतोष’ से ‘कुमार आशू’ ले के सफर बड़ी मजदार रहल बा। कुमार आशू भोजपुरिआ माटी के कवि के संहे हिन्दियो में कविता लिखेने। एनकर ‘दोहद’ नाव के किताबो आ गइल बा। संहे-संहे एनकर कविता तमावन हिंदी भोजपुरी पत्र पत्रिका में छपs ला।\n2152400cookie-checkराम बियाह के गीत- कुमार आशु के कलम सेyes\nKhabar bhojpuriKumar AshuKumar Ashu poetryआशुतोषकुमार आशुखबर भोजपुरी\nसहारनपुर:- पीठासीन अधिकारी के हिरदे के चाल रोकला से मौत\nबाबूजी (कविता)- मैकश के कलम से


टटका खबर (मंगल, 10 जनवरी 2012) – टटका खबर\nटटका खबर (मंगल, 10 जनवरी 2012)\n(कड़ाका के ठंड का चलते काश्मीर में झील के पानी जमे लागल बा.)\nबोधगया में पिछला दस दिन से चलत कालचक्र पूजा आजु विधिवत पूरा हो गइल. एह दौरान धर्मगुरु दलाईलामा के लमहर जिनिगी के कामना कइल गइल. समापन समारोह में तिब्बत के प्रधानमंत्री, अरुणाचल प्रदेश के मुख्यमंत्री, हालीवुड अभिनेता रिचर्ड गेरे, विधानसभाध्यक्ष समेत अनेके नामी गिरामी लोग शामिल भइल.\nकटिहार में बथनाहां आ जोगबनी स्टेशन का बीच एगो रेलपुल पर ट्रेन के चपेटा में आ के तीन गो भट्ठा मजदूर कटा गइले. तीनो मजदूर कान में ईयरफोन लगवले गाना सुनत पुल पार करत रहुवन जब ट्रेन आ गइल आ ओह लोग के कुछ सुनाई ना पड़ल.\nबिहार में आजु उर्दू दिवस मनावल गइल. विधानसभा के अध्यक्ष रहल मरहूम गुलाम सरवर के जयंती पर उर्दू दिवस मनावल जाला. एह मौका पर राजद के एगो संगोष्ठी में आरोप लगावल गइल कि बिहार सरकार उर्दू का साथे नाइंसाफी करत बिया.\nसुप्रीम कोर्ट आजु चुनाव आयोग के निर्देश दिहलसि कि राज्य विधानसभा चुनाव में अनुसूचित जनजातियन खातिर दू गो सीट आरक्षित करे. एहिजा अबही चार सौ तीन सीट में से पच्चासी सीट अनुसूचित जाति खातिर आरक्षित बा बाकिर जनजातियन खातिर एको सीट आरक्षित नइखे कइल गइल. आदेश का बाद केन्द्र सरकार के अटार्नी जनरल जी ई वाहनवती कहलन कि राज्य में तीन भा चार गो सीट अनुसूचित जनजातियन खातिर आरक्षित कइल जा सकेला जवना खातिर चुनाव प्रक्रिया में कवनो बाधा पड़े के अनेसा नइखे.\nराज्य में हाथी के मूर्तियन के तोपे के काम आजु जोर शोर से चलावल गइल. मूर्तियन के तोपे के आदेश का खिलाफ दायर जनहित याचिका के बसपा विरोध करी काहे कि विपक्षी साजिश का तहत एगो कमजोर याचिका दाखिल करावल गइल बा कि अदालत ओकरा के खारिज कर देव आ चुनाव आयोग का आदेश पर न्यायालय के मुहर लाग जाव.\nबारावफात का चलते राज्य के पहिला दौर के चुनाव अब चार फरवरी का बदले तीन मार्च के करावल जाई. अब चुनाव आठ, एगारह, पन्द्रह उनइस, तेईस आ अठाइस फरवरी आ तीन मार्च के करावल जाई. मतगणना छह मार्च के एकेसाथ करावल जाई. सात के होलिका दहन पड़े वाला बा.\nउप्र में अबले 22 करोड़ रुपिया से बेसी के नकदी बरामद हो चुकल बा. व्यापारियन के कहना बा कि एह से व्यापार करे में दिक्कत होखत बा आ नकदी के चलत व्यापारियन के धन जब्त कर लिहल जात बा. जबकि खाली चुनाव लड़े वालन के रुपिया जब्त करे के चाहत रहुवे. सपा के कहना बा कि एही बहाने व्यापारियन का साथे लूट खसोट होखत बा.\nचुनावी राज्यन के मुख्यमंत्रियन में मायावती सबले अमीर बाड़ी आ उनुका लगे सतासी करोड़ से अधिका के संपत्ति बावे.\nबलिया में अपना भाषण में आजु मंगल का दिने राहुल गाँधी फेर कहले कि ऊ संवैधानिक दर्जा वाला लोकपाल ले आ के रहीहें.\nचुनाव का चलते आगरा के ताज उत्सव टार दिहल गइल जवना से स्थानीय लोग आ पर्यटन से जुड़ल लोग नाराजगी जतावल.\nदिसंबर के आखिरी हफ्ता में आइल थेन समुद्री तूफान से प्रभावित लोगन खातिर प्रधानमंत्री राहत के एलान कइलन.\nकांग्रेस कहलसि कि सलामन रुश्दी के बहुत सोच विचार का बाद वीजा दिहल गइल बा. देवबंद के दारूल उलुम चाहत बा कि सलामन रुश्दी के भारत मत आवे दिहल जाव जबकि पिछला दस साल में ऊ कई बेर भारत आइल रहले.\n2जी मामला में सीबीआई दिल्ली के एगो अदालत से कहलसि कि ऊ लूप आ एस्सार का खिलाफ मामिला चलावल चाहत बिया.\nभारत आ इजरायल का बीच आजु प्रत्यर्पण संधि पर हस्ताक्षर भइल.\nपोर्ट आफ स्पेन में राष्ट्रमंडल देशन के पीठासीन अधिकारियन के बइठक संबोधित करत मीरा कुमार कहली कि अब विदेश नीति में संसदीय कूटनीति जरूरी हो गइल बा.\nभारत के पोलियो उन्मूलन प्रयास के प्रशंसा कइलन बिल गेट्स आ दुनिया के बाकी देशन से भारत के सफलता से सीखे के कहलन.\nसलमान खुर्शीद अपना ओह बयान के बचाव कइलन जवना में ऊ कहले बाड़न कि अगर कांग्रेस के सरकार बनल त पिछड़ा कोटा के सताईस फीसदी में से काट के नौ फीसदी, माने कि एक तिहाई कोटा, मुसलमानन के दे दिहल जाई. भाजपा एकरा के पिछड़न का अधिकार पर डाका बतवलसि.\nईवीएम में छेड़छाड़ के संभावना का चलते ओकरा पर रोक लगावे खातिर दायर सुब्रह्मण्यम स्वामी के याचिका पर दिल्ली हाई कोर्ट आपन फैसला सुरक्षित राख लिहलसि.\nएगो बाघिन अपना बच्चन का साथे महाराष्ट्र के यवतमाल में एगो किसान के जान ले लिहलसि आ ओकरा लाश के खा गइल.\nखाद्य सुरक्षा विधेयक पर राज्य सरकारन के भरोसा में ली.\nममता आरोप लगवली कि कांग्रेस माकपा का संगे मिल के राज्य के बढ़न्ती में रुकावट डालत बिया.\nसुरक्षा परिषद में भारत के स्थायी सदस्यता के इजरायल आपन समर्थन दिहलसि.\nपाकिस्तान खातिर जासूसी करे के आरोपी माधुरी गुप्ता के दिल्ली के एगो अदालत जमानत दे दिहलसि.\nराष्ट्रमंडल खेल आयोजन में घोटाला के आरोपी सुरेश कलमाडी के जमानत याचिका पर अदालत आपन फैसला सुरक्षित राख लिहलसि.\nथल सेना प्रमुख जनरल वी.के. सिंह मंगल का दिने अपना संभावित उत्तराधिकारी लेफ्टिनेंट जनरल बिक्रम सिंह से जुड़ल एगो विवाद पर कुछ बोले से इंकार कर दिहलन,\nतमिलनाडु में श्रीलंकाई राष्ट्रपति के रिश्तेदार पर हमला भइल जब ऊ रामेश्वरम में पूजा कर के एगो घर से बाहर निकलत रहले.\nटीम अन्ना अबकी का चुनावन में कवनो पार्टी के विरोध में प्रचार ना करी.\nभयंकर जाड़ा का चलते काश्मीर के डल लेक समेत सगरी झील के पानी बरफ में बदले लागल बा.\nनार्वे के एगो मालवाहक जहाज के नाइजीरिया समुद्र तट से अगवा कर लिहल गइल रहे जवना के चालक दल में बीस गो भारतीय रहले. बाद में समुद्री लुटेरा ओह जहाज के छोड़ दिहले.\nपाकिस्तान सेना चाहत बिया कि लादेन के लुकाए वाला ठिकाना के बम से उड़ा दिहल जाव. एबटाबाद के एगो मकान में लुकाईल लादेन के अमेरिका मार गिरवले रहुवे. अब ओही मकान के पाकिस्तान उड़ा दिहल चाहत बावे.\nम्यांमार में विपक्षी नेता आंग सान सू की एक अप्रैल के होखेवाला संसदीय उपचुनाव में खड़ा होखे के खबर साँच बतवले बाड़ी.\nअमेरिका में व्हाइट हाऊस चीफ ऑफ स्टाफ विलियम डाले अपना पद से इस्तीफा दे दिहलन.\nसोमार का रात लाहौर में लोकप्रिय पाकिस्तानी गायक आतिफ असलम के संगीत समारोह का दौरान मचल भगदड़ में तीन गो लड़िकियन के मौत हो गइल आ कई गो लड़िकी लापता बतावल जात बाड़ी.\nईरान में सीआईए जासूस के मृत्युदंड दिहला के अमेरिका निंदा कइलसि.\nवैश्विक रेटिंग एजेंसी मूडीज इनवेस्टर सर्विसेज भारत के साख रेटिंग बढ़ाके निवेश श्रेणी वाला कर दिहलसि.\nकेन्द्र सरकार एकल ब्रांड खुदरा क्षेत्र में 100 फीसदी एफडीआई के अनुमति दे दिहलसि.\nनेयवेली लिग्नाइट कंपनी ताप विद्युत परियोजनावन के अउरी पसार करे के फैसला लिहलसि.\nकेन्द्र सरकार देश में 37.3 करोड़ डॉलर के बीस गो एफडीआई प्रस्तावन के मंजूरी दे दिहलसि.\nमंगल का दिने शेयर बाजार में उछाल आइल आ सेंसेक्स 350 उपर चढ़ के बंद भइल.\nमहिंद्रा एगो हाइड्रोजन आधारित तिपहिया वाहन के लांच कइलसि जवना के जल्दिये दिल्ली का सड़कन पर चलत देखल जाई.\nमधुर भंडारकर के कहना बा कि करीना ‘हीरोइन’ से सभका के चँउका दीहें.\nऋतिक रोशन 38 साल के हो गइल न आ मंगल का दिने बॉलीवुड उनुका के जनम दिन के बधाई दिहलसि.\nपुणे फिल्म महोत्सव में अमिताभ बच्चन के सम्मानित कइल जाई. ई महोत्सव 12 से 19 जनवरी ले चली.\nनिशानेबाज जसपाल राणा उत्तराखण्ड विधानसभा चुनाव से पहिले भाजपा छोड़ कांग्रेस में शामिल हो गइले.\nबिग बैश लीग में सिडनी सिक्सर्स एडिलेड स्ट्राइकर्स के चौंसठ रन से हरा दिहलसि.\nआस्ट्रेलिया के अखबार वीरेन्द्र सहवाग पर आरोप लगवले कि उनुका चलते टीम में फूट पड़त बा. असल में वीरेन्द्र सहवाग चाहत रहलन कि टीम अभ्यास करो जबकि धौनी टीम के मौजमस्ती करे ले गइलन.\nमलेशिया ओपन बैडमिंटन के क्वालीफाइंग दौर में तीनों भारतीय खिलाड़ी हार गइलन.


UP Chunaav 2022 Indu from Bihar Will be the centre point of VIP BHojpuri - Bhojpuri: UP चुनाव : बिहार के इंदु बनिहें VIP के केन्द्रबिन्दु – News18 हिंदी\nमोहाइल पs गाना बाजत रहे, सुनs! सुनs! हो पीएम चाचा, हमरो अरजिया हे...देई हो दिअऊ निषाद के आरक्षण हे... सचिन सागर पूछले, ई राजनीतिक लोकगीत के गा रहल बा ? दयाशंकर मोबाइल बंद कर के कहले, ई आवाज हs मोजफ्फरपुर के लोकगायिका इंदु देवी के.\nअब इंदुदेवी ई गीत गा- गा के उत्तर परदेस में विकासशील इंसान पाटी (भीआइपी) खातिर वोट मंगिहें. इंदु देवी के उत्तर प्रदेश में भीआपी के एसटार परचारक बनावल गइल बा. ऊ भीआइपी में शामिल हो चुकल बाड़ी. बीआइपी के अध्यक्ष मुकेश सहनी यूपी में निषाद आरक्षण के मुद्दा बना चुनाव लड़ रहल बाड़े. एह से इंदुदेवी भी आपन एजेंडा के मोताबिक लोकगीत गा रहल बाड़ी. बिहार में भाजपा,जदयू अउर भीआइपी के मेल से सरकार चल रहल बा. लेकिन उत्तर परदेस बिधानसभा चुनाव में तीनों दल अलग अलग ताल ठोक रहल बाड़े. मुकेश सहनी यूपी में 25 सीट पs कंडिडेट भी दे चुकल बाड़े. एकरा में पश्चिमी उत्तर परदेस अउर पूर्वांचल के सीट शामिल बा.\nयूपी के केन्द्र बिन्दु बनिहें बिहार के इंदु\nसचिन सागर पूछले, इंदु देवी के मुकेश सहनी से परिचय कइसे भइल ? दया शंकर कहले, केकर किस्मत कब चमक जाई केहू ना जाने. बेहद गरीब परिवार से आवे वली इंदु देवी 12 साल पहिले साक्षर बनल रही. उनका में गीत रचे अउर गावे के जनमजात खूबी रहे. उमिरदराज भइला के बाद जब लिखे पढ़े के सीख गइली तs अपनी ही गीत रचे लगली. बज्जिका बोलत रही. लेकिन भोजपुरी लोकगीत से परभावित रही. बज्जिका-भोजपुरी में गीत लिख के अपने ही गावे लगली. इंदु देवी अपना गांव (बिहार के मोजफ्फरपुर जिला के कुढ़नी) में भजन कीर्तन गावे लगली. धीरे-धीरे नांव होखे लागलत तs ऊ सरकारी कार्जकरम में जागरुकता गीत गावे लगली. 29 दिसम्बर के सीएम नीतीश जी समाज सुधार जात्रा पs मोजफ्फरपुर पहुंचल रहीं. एह कार्जकरम में इंदु देवी नासा से नोकसान के एतना सुंदर गीत गवली कि नीतीश जी भी परभावित हो गइले. ऊ गवले रही, गांजा पी के चिलम दिया लहराई, चिलम में से तितकी उड़ के जरल तोसर रजाई, नसवा नरक में ले जाई, जन पीहs ए भाई…. एह गीत के बाद इंदु देवी के पूरा बिहार में नांव हो गइल.\nबीआइपी के लोकगीत से चुनाव परचार\nदयाशंकर के बात जारी रहे. भीआइपी के अध्यक्ष मुकेश सहनी पहिले बोम्बे के फिलमी दुनिया में सेट डिजाइनर रहन. परचार में गीत-संगीत के अहमियत जानत रहन. मुकेश सहनी बिहार के मत्स्य पशुपालन मंतरी हवें. उनका भिरी भी इंदु देवी के चरचा पहुंचल. पटना में इंदु देवी के मुकेश सहनी से मोलकात भइल. इंदु देवी भीआइपी पाटी में शामिल हो गइली. मुकेश सहनी उनका के यूपी के एसटार परचारक बना देले. इंदु देवी यूपी परचार खातिर एगो गीत लिखले बाड़ी, मुकेश मलहवा करईs तोहसे बिनितिया ए जान….. उनकर गीत पूर्वांचल के भोजपुरिया इलाका में असर पैदा कर सकेला. पूर्वांचल के गोरखपुर, जौनपुर, गाजीपुर जिला में भीआइपी कंडिडेट खाड़ा बाड़े जहां निषाद भोटर निरनायक बाड़े. यूपी में निषाद समाज (करीब 22 उपजाति) के मोटामोटी 18 परसेंट भोट बा. लेकिन उहां पहिले से ऐह समाज के बड़-बड़ नेता बाड़े. निषाद पाटी के संजय निषाद भाजपा के साथे बाड़े. चरचित फूलन देवी सपा से सांसद रहीं. सपा उनका नाम पर अभियो राजनीत करे ले. जब कि मुकेश सहनी बिहार से उत्तर प्रदेश गइल बाड़े. बिहार में भी उनकर राजनीति चार बिधायक तक सीमित बा. चुनाव हरला के बाद ऊ खुद भाजपा के कोटा से एमएलसी बाड़े. लेकिन निषाद समाज के अधिकता देख के यूपी चुनाव लड़े पहुंचल बाड़े.\nपश्चिमी यूपी में कश्यप बोटर के परभाव\nदयाशंकर पश्चिमी यूपी के राजनीत बतावे लगले. जानकार लोगन के मोताबिक उत्तर परदेस के करीब 165 सीट पs निषाद भोटर निरनायक बाड़े. एही से मुकेश सहनी यूपी में 165 सीट पs चुनाव लड़े के घोषणा कइले बाड़े. पहिला सूची में 25 नांव बा. एकरा मोताबिक पश्चिमी उत्तर परदेस के सहारनपुर, शामली, मुरादाबाद, बागपत, बुलंदशहर, आगरा जिला से भी कंडिडेट देवे बाड़े. उत्तर परदेस में कश्यप समुदाय के निषाद जाति समूह में राखल गइल बा. निषाद समाज में केवट, बिंद, मलाह, मांझी भी शामिल बाड़े. उत्तर परदेस में ह लोग के ओबीसी कटेगरी में राखल गइल बा. ई लोग बहुत दिन से अनुसुचित जाति के मान्यता देवे के मांग कर रहल बाड़े. मुकेश सहनी भी निषाद आरक्षण (एससी) के मुद्दा पS ही यूपी चुनाव में कूदल बाड़े. पश्चिमी उत्तर परदेस में कश्यप समुदाय के बहुत अहमियत बा. मुकेश सहनी होमवर्क कइला के बाद उंहें से कंडिडेट देले बाड़े जहां निषाद समुदाय के उपजाति के परधानता बा.\nका मुकेश सहनी के लड़े से भाजपा के नोकसान होई ?\nसचिन साग पूछले, का मुकेश सहनी के चुनाव लड़े से भाजपा के नोकसान होई ? ई बात सुन के दयाशंकर कहले, भीआईपी अउर जदयू शुरू में भाजपा के साथे यूपी में चुनाव लड़ल चाहत रहे. लेकिन भाजपा इ दूनो दल के भाव ना देलस. जहां तक निषाद समुदाय के बात बा, ई कबो एकमुश्त भोट ना देवे. पहिले सपा अउर बसपा में निषाद भोटर बंटल रहन. फूलन देवी के निषाद समाज के सबसे बड़ नेता मानल जाला. ऊ सपा से सांसद रही. एह से पहिले निषाद भोट पS सपा के दबदवा रहे. एकरा बाद एक समुदाय के समरथन मायावती के मिलल. लेकिन अब संजय निषाद के दावा बा कि समाज के सबसे अधिक समरथन उनका मिल रहल बा. गोरखपुर के होमियोपैथी डाकटर संजय निषाद 2016 में निषाद पाटी के गठन कइले रहन. ऊ ‘निषादों का इतिहास’ नांव से एगो किताब भी लिखले बाड़े. निषाद समुदाय के अलग-अलग उपजाति के एकजुट करे खातिर आंदोलन भी कइले रहन. ऊ 2017 के विधानसभा चुनाव भाजपा के खिलाफ लड़ल रहन. 100 कंडिडेट खाड़ा कइले रहल. लेकिन मात्र एक्के सीट पS जीत मिलल रहे. एह से निषाद समुदाय के भोटिंग पैटर्न पS निसचिंत होके कुछ ना कहल जा सके. एतना बात कह के दयाशंकर फेन मोबाइल पS गीत सुने लगले.\nTags: Bhojpuri News, UP Chunav 2022, Up chunav 2022 date\nFIRST PUBLISHED : January 20, 2022, 17:16 IST


अबहियो ना चेतल दुखदायक साबित होखी – Anjoria\nअप्रैल 3, 2011 कन्या भ्रूण हत्या\nभारत सरकार देश में भइल ताजा जनगणना के अंतरिम रपट जारी कर दिहले बिया आ ओह आंकड़न में कई गो निमन संकेत बावे जवन हमनी के देश के विकास आ निमन भविष्य का ओरि इशारा करत बा. हमनी के देश के आबादी बढ़ल बा, माने कि मानव संसाधन में इजाफा भइल बा आ पढ़ल लिखल लोग के गिनतीओ बढ़ल बा. एहसे लागत बा कि खुशहाली के नया नया राह खुले वाला बा. अलग बात बा कि बढ़त आबादी से कई मोर्चा पर थोड़ बहुत दिक्कत बढ़ सकेला बाकिर अगर ओकरा साथे शिक्षा आ हुनरो के विकास होत ना त अइसन आबादी बढ़ियो फल देबेले.\nएही आंकड़न में एगो खतरनाक संकेतो सामने आइल बा आ अगर एकरा के रोकल ना गइल त ओकर परिणाम बहुते अनिष्टकर हो सकेला, दुखदायी हो सकेला. ई तथ्य बा आबादी में छह साल से कम उमिर के लड़िकियन के घटत संख्या अनुपात. ई देखावत बा कि हमनी के समाज संस्थागत तौर पर विफल हो रहल बा आ ई एगो समाज का रूप में हमनी के सोच के दिवालियापन के सबूतो बा. लड़िकियन के अनुपात घट के हर हजार लड़िकन पर 914 लड़िकियन के रहि गइल बा. आजादी का बाद से ई सबले कम अनुपात वाला आंकड़ा बा. वइसे त आबादी में लडिकियन के अनुपात त साल इकसठे से घट रहल बा बाकिर अबकी हालात खतरनाक स्तर तक चहुँप गइल बा. पिछला जनगणना 1991 में ई अनुपात हर हजार लड़िकन पर 985 लड़िकियन के रहे जवन जनगणना 2001 में घटके 927 हो गइल आ घटते घटत अबकी बारी जनगणना 2011 में ई 914 हो गइल बा. एकरा के खतरनाक एहसे कहल जा रहल बा कि पिछला दस साल से कन्या भ्रूण हत्या के रोके खातिर बहुत कोशिश कइल जा रहल बा. भ्रूण लिंग निर्णय भा लिंग चयन का खिलाफ कड़ेर कानून बनल बा आ लोग में एह बारे में चेतना जगावे खातिर बहुते प्रयास कइल गइल बा. बाकिर आंकड़ा बतावत बा कि ई सगरी प्रयास निष्फल रहल बा. सगरी कोशिश बेकार हो गइल बा. हिमाचल प्रदेश , गुजरात , तमिलनाडु, अंडमान अउर निकोबार द्वीप समूह, हरियाणा आ पंजाब के छोड़ देश के सगरी राज्यन आ केन्द्र शासित राज्यन में ई अनुपात गिरल बा. हालांकि पंजाब आ हरियाणा में ई अनुपात अबहियो बहुत असंतुलित बा. एकर मतलब साफ बा कि हमनी के सरकार आ समाज के चैतन्य कहाये वाला जमात में ई संदेश फलदायक नइखे बन पावल कि कन्या भ्रूण हत्या चाहे जवना विधि भा तरीका से होखे शिशु कन्या के मौत हत्या जइसन जघन्य अपराध ह. शहर, कस्बा अउर गांवन में गर्भस्थ शिशु के लिंग जाने के, जांच करे वाला क्लीनिक सभ धड़ल्ले से चलत बाड़ी सँ आ कानूनी प्रावधानन का बावजूद ओकनी के कुछ नइखे हो पावत. एह रवैया के रोके भा ओकरा के घटावे खातिर बहुते कड़ेत सियासी इच्छाशक्ति के जरूरत बा. कानून कुछ नइखे कर सकल. हालांकि कानून एक खास तरह के सामाजिक वर्जना के प्रतीक त बड़ले बा. आबादी में बच्चियन के घटत अनुपात लड़िकियन आ आगा चल के औरतन का साथे हो रहल खराब भेदभाव के सूचक बा. एह हालात के बदले खातिर जरुरी बा कि समाज के सोच आ रवैया में बदलाव ले आइल जाव. एकरा खातिर कानून आ सामाजिक आंदोलन के जरुरत बा. अगर अबहियो ना चेतल गइल त देवी पूजा करे वालन के ई देश मातृहंता बदनाम देश में बदल जाई.


भोजपुरी का नाँवे रहल दिल्ली के एक साँझ – Anjoria\nभोजपुरी का नाँवे रहल दिल्ली के एक साँझ\nJul 19, 2010 भोजपुरी\n१७ जुलाई के साँझ दिल्ली में जयभोजपुरी डॉटकॉम साइट के सदस्य आपन साइट के पहिलका वर्षगाँठ मनावे जुटलें त सभकर हियाव जुड़ा गइल, आँख भर आइल. अपना नेट के दोस्तन के अपना सामने देख के होखे वाला खुशी के अन्दाज उहे कर सकेला जे एह अनुभूति के भोगले होखे.\nभोजपुरी के सबसे बड़ सोशल साइट जयभोजपुरी डॉटकॉम के सदस्य नयी दिल्ली के राजेन्द्र भवन में अपना साइट के पहिलका स्थापना दिवस मनावे जुटल रहलें. हर केहू उत्साह से लबरेज रहे. भोजपुरी टीवी चैनल के चेयरमैन अशोक गु्प्त, भोजपुरी के सबसे लोकप्रिय साइट भोजपुरिया डॉटकॉम के संचालक सुधीर कुमार आ भोजपुरी समाज के कुछ प्रतिष्ठित लोग के उपस्थिति माहौल के अउरी पोढ़ बना दिहले रहे.\nपरिचर्चा का दौरान सभे सदस्य खास कर के अनूप श्रीवास्तव, शशिरंजन मिश्र वगैरह वरिष्ठ सदस्य भोजपुरी के ओकर हक के सम्मान दिआवे का बारे में बात कइलें. राय इहे रहे क जबले हमनी के नवका पीढ़ी भोजपुरी में बतियावल ना शुरु करी तबले भोजपुरी के विकास के बात बेमानी बा. जब हमनिये का एकरा के बोले में शरमाएम त दोसर काहे इज्जत दी. एहसे भोजपुरियन के चाहीं कि जबो अपना में मिलस त भोजपुरिये में बात करसु. सभका के इहे संदेश दिहल गइल कि अपना संस्कृति के बचावलो राखे के बा आ आधुनिकता से परहेजो नइखे करे के.\nसभागार में ताली का गड़गड़ाहट का बीचे पहिलका स्थापना दिवस के केक भानुश्री आ पंकज प्रवीण मिल के कटलें. एह कार्यक्रम के सबसे खास बाति ई रहल कि एहिजा भोजपुरी के आठवीं अनुसूची में शामिल करे वाला रोवल धोवल ना भइल. कहल गइल कि जहिया भोजपुरियन में एका हो जाई तहिया कवनो सरकार रहे ओकरा मजबूरन भोजपुरी के ओकर हक देबही के पड़ी. एहसे पहिले भोजपुरी के मजबूत करे के जरुरत बा.\nएगो अउरी विषय पर चरचा भइल कि इंटरनेट पर भोजपुरी के दखल कतना बरियार बा. वरिष्ठ साहित्यकार प्रमोद कुमार तिवारी आ शशि रंजन मिश्रा समेत कई वक्ता एह विषय पर बात कइलें. आजु का जमाना में इंटरनेत एगो विश्वव्यापी मंच के रुप अख्तियार कर लिहले बा आ भोजपुरिया डॉटकॉम वगैरह वेबसाइट भोजपुरी के सबल पहचान दिआवे में लागल बाड़े.\nकार्यक्रम के समापन सांस्कृतिक कार्यक्रम से भइल जवना में भानुश्री के गावल गीत “पढ़ीह लिखीह कवनो भाषा, बतिअइह भोजपुरी में” सुन के माहौल में समा बन्हा गइल. विमलेश तिवारी पंडित महेन्द्र मिसिर के लिखल गीत “पटना से बैदा बोलाई द” गा के सभका के गदगदा दिहलन. शशिसागर मनोज तिवारी के गावल कुछ गीत गा के सभका के झूमा दिहलन. अंत में पंकज प्रवीण अपना म्यूजिक अलबम “चाहत में सनम” के कुछ गीत सुना के भरपूर ताली बिटोरलन.\nकार्यक्रम के अध्यक्षता सत्येन्द्र कुमार उपाध्याय आ संयोजन मोंटू सिंह के रहुवे.\nटटका खबर, सोमार, १९ जुलाई\nचलीं चलल जाव खेले ओका बोका\nJul 21, 2021 Editor


बतकुच्चन – 204 – Anjoria\nNovember 10, 2016 Editor बतकुच्चन, सतमेझरा 0\nअबकी ढेर दिन बाद संपादक जी से आदेश मिलल कि बतकुच्चन के नया कड़ी भेजल जाव त खुशीओ मिलल आ घबराहटो भइल. काहे कि एने ढेर दिन से कलम उठावे के आदत छूट गइल रहे. अब एकरा के का लुकाईं कि सन्मार्ग में छपल बन्द भइला से मन उदास हो गइल रहे. मन के तोस दिहनी कि हिन्दी के अखबार बतकुच्चन के 208 कड़ी छापे के सम्मान दिहलसि इहे कम रहे का ! अखबार के जिनिगी में समय के अनुशासन मानल बहुते जरुरी होले. समयाभाव का चलते पिछलके बेरा के बांचल कड़ी पठा दिहनी आ अतवार का दिने जब सन्मार्ग देखनी त कलम फेरु जी उठल.\nआ एकरा बाद उठल सवाल कि कहाँ से आ कवना बाति पर शुरू कइल जाव. बतकुच्चन के मसाला भोजपुरी लिखनिहारन के भेजल रचनने से मिल जाला, जब देखीलें कि विद्वानो लेखक लोग कुछ अइसन लिख भेजले बा जवना के सुधारल जरुरी बा. अलग बाति बा कि कुछ लिखनिहार एकरा के अपना साहित्यिक आजादी पर मिलल चोट मान लेलें. एही उधेड़बुन में फँसल रहीं, तबले एगो रचना में भोंकल के जिक्र मिल गइल. मकसद रहल भूंकल लिखे आ लिखा गइल भोंकल. अब भोंकला आ भूंकला के फरक त सबके बुझा जाए क चाहीं. कविजी कह सकीलें कि कुछ भूंकलका भोंकला जस लागेला आ उहे लिखल बा.\nलिखनिहार जब लिखेलें त उ अपना मन के बात सुनवइहन-पढ़वइहन का सोझा राखल चाहेंले आ जब सम्पादक ओह रचना के देखेला त उ पाठक का नजरिया से देखेला. ओकरा सोझा जिम्मेदारी होला कि पाठक एकरा के सही से समुझ लेव. सम्पादक अपना प्रकाशन के नीति पालन कइला का साथही अपना पाठकन के रुचि के ध्यान राखेला. आ सफल सम्पादक उहे होला जे अपना पाठकन के रुचि-अरुचि के बढ़िया से समुझले होला. बतकुच्चन में बात बहकला के समस्या हमेशा होले आ आजुवो बात बहकिए गइल त लवटत बानीं भूंकल आ भोंकला पर.\nभूंके क काम खालि कुकुरे ना करऽ सँ. आदिमियो लोग, आ खास क के नेतवो लोग के महारत होला. ऊ भूंक के सोचेलें कि लोग पर खूब असर डललन जबकि भूंकल कहले जाला ओह तेज आवाज के जवना के कवनो मतलब ना निकले. बाकिर आदमी के भूंकला आ कुकुर के भूंकला में इहे बड़का फरक होला. कुकुर के भूंकल बे मतलब ना होखे. ऊ लोग के चेतावे ला भूंकेला कि कुछ अनजान भा संदेह उपजावे गतिविधि देखे में आवत बा. कुकुरन के कान बहुते तेज होला आ एकरे चलते आन्हर कुकुर हवा बतासो के आवाज सुन के लोग के चेतावल शुरु क देला. भोजपुरी में त कहावते ह कि आन्हर कुकुर बतासे भूंके. अलग बाति बा कि एहिजा कुकुर के कर्तव्यपरायणता के मान नइखे दिहल. आन्हर होखला का बावजूद ऊ भरसक कोशिश करत बा कि आपन जिम्मेदारी सम्हरले रहो. हँ, साहित्यिक अभिव्यंजना में आदमी का बारे में कहल ई बाति सोरहो आना सही बा.\nरउरो सभे निश्चिन्त रहीं अगिला बेर से भूंकब ना, कुछ दोसर बात करब.\nगद्दारी का बहाने बतंगड़ चिन्तन (बतंगड़ – 6)


पोसुआ आ पोसपूत के चरचा (बतकुच्चन १४१) – Anjoria\nDecember 31, 2013 Editor भाषा 0\nकहे वाला त कह गइल बाड़े कि “पूत कपूत त क्यों धन संचय आ पूत सपूत तो क्यों धन संचय” बाकिर बिटोरे मे लागल लोग के संतोष नइखे बिटोरला से. आ पूते ना पोता पड़पोता तक ले के चिंता बा. जे सक्षम बा से आपन धन हिन्दुस्तान का सीमा का बाहर कवनो बैंक में रखले बा. एह बारे में तरह तरह के बात कहात रहेला. दोसरा देश मे राखल धन अतना बा कि अगर देश का कामे आ जाव त तीस साल ले सरकार के सगरी खरचा निकल जाव. केहू से कवनो तरह के टैक्स लिहला के जरूरत ना पड़े. बाकिर सरकार एह दिसाईं कुछ कर नइखे पावत काहे कि एहमें सबले अधिका ओही लोग के बा जेकर सरकार प सबले अधिका असर बा. बाकि बोले खातिर सभे भ्रष्टाचार का खिलाफ बोलत बा. जे कुकर्म में उस्ताद बा से प्रवचन देबे में लागल बा. मीडिया से लगवले न्यायपालिका ले हर जगहा अइसनका लोग मौजूद मिल जाई. कहे वाला त इहो कहेलें कि साहित्य आ भासो के मैदान में अइसनका खिलाड़ी भरल बाड़े. अइसनका लोग सबले पहिले ओकरे प निसाना लगावेला जे ओकर मातहत होखे. जबरा मरबो करे आ रोवहुं ना देव. बाकिर अब बात निकले लागल बा. पहिले जवन फुसुर फुसर मे कहात रहुवे उ अब सभका सोझा कहाए लागल बा.\nखैर बात तनिका बहक गइल. पूत के चरचा एह से कइले रहीं कि पोसुआ आ पोसपूत के चरचा करे के मन रहे. पोसुआ के चरचा पहिले क चुकल बानी. से आजु पोसपूते पर बतियावल जाय. पोसपूत ओकरा के कहल जाला जेकरा के पूत लेखा पोसल जाला. जेकरा आपन पूत ना होला से केहू अपना के पूत अपना लेला आ ओकरा के पोसपूत बना लेला. बाकिर अइसनो लोग होला जे अपना पूत का रहतो पोसपूत बनावत रहेला. ओह लोग के चिंता रहेला कि पोसपूत का ताकत का सहारे अपना पूत के बढ़ावल जाए. राजनीति में अइसनका पोसपूत ढेरे मिल जइहें. पोसपूत अपना दायरा में रहत अपना पुत के बढ़ावेले आ एह काम में कवनो बाधा ना आवे से अपना के पोसेवाला के पूत के सहारा बनत रहेले कि उहो आगे बढ़त रहे.\nअब बतकुच्चन के एह झोल का बीच समुझेवाला समुझ जइहें कि कवना पूत आ कवना पोसपूतन के चरचा होखत बा. हमार काम ई झोल हटावे के नइखे. आपन आपन झोल सभके अपने हटावे पड़ेला. ना त हाल उहे हो जाई कि “जमाने की गर्दिश सितारों का फेर, मकड़ी के जाले में फँस गया शेर”. अधिकतर झोल मकड़ी के जाले से बनेला. छोड़ दीं त ई मकड़जाल बढ़ते जाला. झोल बातो में होला. कुछ लोग अपना बात के झोल में दोसरा के फँसावे में माहिर होले. उ लोग अपना एह झोल के इस्तेमाल आपन राजनीति बढ़ावे चलावे खातिर करेला आ बतबनवा लोग बतकुच्चन करे में. हालांकि एगो झोल उहो होला जवन तरकारी भा माँस मछरी के होला. एह झोल के झोर कहल जाला बाकिर होला उहो झोले. आ अब रउरा सोंची कि झोल आ झोला के बीच के नाता का ह. काहे कि झोला बटोरले के कामे आवेला. धर द झोला, भर द झोला.


टाइगर के दहाड़ – Anjoria\nमार्च 19, 2010 फिल्म, भोजपुरी, मनोज टाइगर\nभोजपुरी सिनेमा के टाइगर मनोज टाइगर आजकाल्हु निर्माता निर्देशकन के पसन्द बनल जात बाड़े. डी रामानायडू के फिल्म शिवा में मनोज टाइगर निरहुआ का साथ नायक का रुप में आ रहल बाड़े. एने मनोज टाइगर तीन गो फिल्म साइन कइले बाड़े आ उहो बड़का निर्देशकन का साथ.\nविजयी भवः में मनोज टाइगर आनन्द डी गहतराज का निर्देशन में शुभम तिवारी का साथे बाड़े. असलम शेख निर्देशित आ रितेश ठाकुर के बनावल फिल्म तू ही मोर बालमा में मनोज टाइगर, प्रवेशलाल यादव, शुभम तिवारी, आ दीपक दूबे के भूमिका बा.\nबताशा चाचा का नाम से मशहूर मनोज टाइगर पिछला दिने हैदराबाद में बी सुब्बारेड्डी के फिल्म मर्द न॰ १ के शूटिंग में जतना मेहनत कइलें ओकरा के देख के मनोजो तिवारी चकित रहलन. इहे सब बता रहल बा कि टाइगर में बहुते दम बा.


पुस्तक समीक्षा: ‘फगुआ के पहरा’ - केशव मोहन पाण्डेय - मैना: भोजपुरी साहित्य क उड़ान (Maina Bhojpuri Magazine)\nHome केशव मोहन पाण्डेय डॉ. रामरक्षा मिश्र विमल पुस्तक समीक्षा पुस्तक समीक्षा: ‘फगुआ के पहरा’ - केशव मोहन पाण्डेय\nपुस्तक समीक्षा: ‘फगुआ के पहरा’ - केशव मोहन पाण्डेय\nहर रंग में रंगाइल\nएगो किताब के भूमिका में रवीन्द्रनाथ श्रीवास्तव ऊर्फ जुगानी भाई लिखले बाड़े कि ‘भाषा आ भोजन के सवाल एक-दोसरा से हमेशा जुड़ल रहेला। जवने जगही क भाषा गरीब हो जाले, अपनहीं लोग के आँखि में हीन हो जाले, ओह क लोग हीन आ गरीब हो जालंऽ।’ ओही के झरोखा से देखत आज बड़ा सीना चकराऽ के कहल जा सकत बा कि भोजपुरी समृद्ध बा, भोजपुरिया मनई समृद्ध बा। हमरा ई बात कहला के बहाना श्रेष्ठ शिक्षक, सुलझल मनई आ सरस मन के मालिक कवि-साहित्यकार डाॅ. रामरक्षा मिश्र विमल जी के किताब ‘फगुआ के पहरा’ बा। एह किताब के पढ़ला पर बिना कवनो चश्मे के साफ लउकत बा कि माटी के गंध जहवाँ ले फइलल बा, विमल जी के कविता के विषय ऊहवाँ ले बाटे। कविश्री अपना भोजपुरिया परम्परा के निभावत लगभग सगरो विषय पर आपन लेखनी चलावत माटी के सुगंध के असली रूप में पेस कइले बानी। जइसन कि किताब के नाव से लागत बा कि एहमें प्रकृति के सरस आ उदात्त रूप पर रचना ढेर होई, बड़लो बा, बाकिर ओहके देखे के आँखि दोसर बा।\n‘वनांचल प्रकाशन’ से प्रकाशित ई ‘फगुआ के पहरा’ के दूसरका संस्करण हऽ। भोजपुरी कविता के किताब के दूसरका संस्करण छपल अपने-आप में इतिहास बनल बा। एह उपलब्धि खातिर मन ऊँहा के बेर-बेर बधाई देत बा। ई किताब में तीन तरह के रचना बा। ओह रचनन के कविश्री गीत, ग़ज़ल आ कविता नाम से अलगा कइलहूँ बानी बाकिर कवनो स्तर पर ऊहाँ के शब्द-शिल्प आ प्रस्तुति कहीं भंग नइखे। काव्य परम्परा के निर्वाह करत कवि के पहिलका रचना सरस्वती माई के गोहार ‘बरिसावऽ माँ नेह सुधा’ बा जेहमें कवि स्वार्थ से ऊपर उठ के परमार्थ खातिर प्रार्थना करत बानी। देखीं ना -\nअनाचार के सगरो पहरा\nबिलखत जिनगी के भिनसहरा\nफइला दऽ ना ग्यान जोति\nजड़ बुधि होखो चंचल।\nकवि के क्रान्तदर्शा कहल जाला। कवि भूत-भविष्य, सबके ज्ञाता मानल जालें। कवि विमल जी के गीतन में ओही गुण से साक्षात् होताऽ। आज समाज में ढेर फूट-मतभेद समाइल बा। लोग हर एक घटना-परिघटना के जाति-धरम के आँखि से देखत बा। सभे अपना के सयान बूझत बाऽ। साहित्यकार अइसन जीव होलें, जे के ना कवनो जाति होला, ना कवनो धरम। उनका खातिर सगरो धरती घर हऽ आ सभे केहू आपन। तबे नू ‘वसुधैव कुटुम्बकम्’ लिखल गइल। कवि रामरक्षा मिश्र विमल जी ओही साहित्यकार जाति-धरम के माने वाला हवें, जे आपसी मनभेद-मतभेद भूलवा के सँघतिया बने खातिर बोलावत बानी। एगो उदाहरण देखीं ना, -\nआईं हमनी सभ बइठीं सुख-दुख आपन बतियाईं जा\nघरफोरवा बा के हमनी के ओकर पता लगाईं जा\nमान बढ़ाईं जा माटी के भेदभाव सब छोड़ के।\nदुअरा-अँगना कहिया छिटकी मधुर किरिनिया भोर के।।\nश्री विमल जी के गीतन के बिम्ब बड़ा साफ बाऽ। पढ़ते पाठक के मन में एक-एक बिम्ब अँजोर कऽ देत बाऽ। मन बरबस कहीं अउरी चल जा ताऽ। ‘असो जाए फगुनवा ना बाँव सजना’ के बात होखे चाहें, ‘लागेला रस में बोथाइल परनवा’ के बात होखे, ‘दूब के सुतार’ चाहे ‘फागुन के आसे’ के बात, एह सब रचनन में चित्रन के देख के मन कुछ अउरी सोचे खातिर बेसूध हो जात बाऽ। एगो चित्र रउरो देखीं ना -\nडर ना लागी\nबाबा के नवकी बकुली से\nबबुनी के नन्हकी टिकुली से\nकनिया पेन्हि बिअहुती\nकउआ के उचराई।\nडाॅ. रामरक्षा मिश्र विमल जी के रचना संसार के विशेषता में ऊहाँ के लोकोक्ति आ मुहावरा के सहज प्रयोग बा। एह किताब में प्रस्तुत सगरो विधा में लोकोक्ति आ मुहावरा के सहज आ रोचक प्रयोग लउक सकेला। ऊहाँ के अपना आँखिन के देखी के मुहावरन से गढ़ि के प्रभावशाली रूप से सामने राखत बानी। कुछ उदाहरण देखीं -\nखतरा बा लाँघला पर आपन सिवान\nकठवति के गंगा में कउआ नहान।\nअब तऽ पनियो में अगिया के हलचल होखे लागल बा।\nमिले सेर के सवा सेर\nऔकात बुझाए लागल।\nकवि जी अपना लेखनी के ताकत से गीत, ग़ज़ल आ कविता के आपन जरिया बना के अपना सर्जना के सथवे भोजपुरी संवेदना के नया दिशा देहले बानी, जवन हमेशा साहित्य-प्रेमी लोग खातिर अनुकरणीय रही। ऊँहा के ‘आँखि लाग गइल’ जइसन कवितन में सबके आँख भर देबे के कूबत बा। ओहके पढ़ते भाव के अइसन दरियाव बढ़िया जाला कि कवनो बान्ह टूट जाला। कविश्री के दोहा मीठ पाग में पगल सीख देत बाड़ी सों। ऊहाँ के सगरो दोहा में ठेठ भोजपुरिया, सुभाव आ बात-व्यवहार के पाग बा। एगो देखीं ना, -\nझट से निरनय जनि लिहीं, घिन आवे भा खीस।\nझुक जाए कब का पता, कट जाए कब सीस।।\nकिताब के भूमिका पढ़त में कई बेर पता चलत कि कविश्री रामरक्षा मिश्र विमल जी खाली एगो कवि ना हईं, ऊँहा के रचनाकार के सथवे एगो सरस गायको हईं, एगो मजल कलाकारो हईं। ऊहाँ के ग़ज़ल के पढ़ के ऊपर वाला सगरो बातन के सत्यापन हो जात बा। कवि के ग़ज़ल के रदीफ आ काफिया बड़ो बा आ छोटो बा, बाकिर मतला, बहर, सबमें ऊहाँ के रचनाकार अनुभव साफ झलकत बा। पाठकगण ग़ज़ल एक, दू, आठ, दस, चउदह, सोलह, अनइस, बीस, एकइस, बाइस आदि के बड़का आ तीन, चार, छव, नौ आदि के छोटका रदीफ़-काफ़िया देख सकेला। कवि के ग़ज़ल के विषय-वस्तुओ देखे जोग बा। ‘स्वाइन फ्लू’ रदीफ़ पर एगो ग़ज़ल देखीं -\nबंद भइल अब सब खिरिकी दरवाजा आइल स्वाइन फ्लू\nबचिहऽ भइया आफति के आफति अफनाइल स्वाइन फ्लू\n‘फागुन के पहरा’ में विषय आ विधा के विविधता कवि के मौलिकता, प्रगतिशीलता आ रचनाशीलता के प्रमाण बाऽ। एह किताब में ‘जिनगी के रंग’ विषयक हाइकुओ बाटे। हाइकु पढ़ला के बाद आजु के हाइकु-प्रकृति के धेयान आ गउवे। पिछलके साल हिंदी हाइकु के सौ साल मनावल गइल हऽ। ओहके आधार पर कहीं तऽ आजु-काल्ह हिंदी हाइकु-विधा के जवन विधि चलत बा, ओहमे दू गो धारा मिलेला। एगो धारा मानेला कि हाइकु में प्रकृति के चित्रण के साथे दू बिम्बन के प्रस्तुति होखे के चाहीं। एह हिसाब से खाली पाँच - सात - पाँच वर्ण के मिलन के हाइकु नइखे हो सकत। दू गो बिम्ब हाइकु खातिर अनिवार्य मानल जाला। वइसे कविश्री के हाइकु में कइगो बिम्ब बनल बाऽ आ प्रकृति के लगहूँ बा। देखीं -\nकिताब के दूसरका संस्करण हमरा लगे बाऽ। दूसरका संस्करण के नाते एहमें श्रेष्ठ साहित्यकारन से ले के विद्वतजन लोग के टिप्पणियो पढ़े के मिलल बा। ओही में हम मनोकामना सिंह ‘अजय’ जी के टिप्पणी पढ़नी। जवन ‘ही’ आ ‘भी’ के सथवे अंग्रेजी शब्दन के प्रयोग पर बा। भोजपुरी में ढेर लोग ‘ही’, ‘भी’ के प्रयोग करेला। हमरो विचार से ‘ही’, ‘भी’ के प्रयोग भोजपुरी में स्वीकार्य ना होखे के चाहीं। जहाँ अउरी भाषा के शब्दन के प्रयोग बा, भोजपुरी के ओहसे समृद्धि होईं। कतहूँ से हानि नइखे। कवि के प्रयोग कइल कुछ हिंदी-अंग्रेजी-उर्दू के शब्दन के देखीं - दहशतगर्दी, टीवी, फोन, साउथ, कल्चर, सर पे, रिलैक्स, एहसास, कापी, पेन, प्राॅमिस, साॅरी, स्विच आॅफ, स्वाइन फ्लू, सीबीआई, बेइमान, इंफेक्शन आदि। ‘अनुभव’ शीर्षक का पूरा उदाहरण बा। एगो अनुभव रउरो देखीं। बिम्ब, शब्द आ कहे के ढंग देखीं -\nसर दर्द के दवाई\nविकास के पर्याय\nडाॅ. रामरक्षा मिश्र विमल जी एगो प्रयोगधर्मी कवि बानी। ऊहाँ के कवितन में विविधता बा, विचार में विविधता बा, जिनगी के हर कोना के अनुभव में विविधता बा आ आदर्शो प्रस्तुति के माध्यम में विविधता बा। किताब पढ़त घरी कई बेर हमके कुछ शब्दन के लिखावट में विविधता लउकल। जइसे ‘अंगना’ चाहे ‘अँगना’ खातिर ‘अड.ना’ के प्रयोग हमरा कुछ खटकल। भोजपुरी में हमार अनुभवहीनता आ अल्पज्ञता हो सकेला। पहिले कबो ना पढ़ले रहनी हँऽ। एतने ना, संङे, बड.ला, अड.ुरी, अमिरित, बिशवास, भूँकल आदि हमके ओही तरह के शब्द लागत बा। किताब में ‘ड.’ के प्रयोग ढेर मिली। एगो उदाहरण -\nसखियन का संङे जाके गंगा नहाइल\nसंङे- संङे नून मरिचा साग खोंटि खाइल\nनइहर के सुख सब गइले छिनाई\nअँखिया लोर बरिसाई ......।\n‘फगुआ के पहरा’ निश्चित रूप भोजपुरी के कइगो मरत शब्दनो के जियतार करे वाला किताब बाऽ। कुछ तऽ अइसन शब्दन के प्रयोग भइल बा, जवन भोजपुरी भाषा के धरोहर बा। ओह शब्दन के सहारे कवनो पंच पर भोजपुरी के पक्ष में सभ्यता, संस्कृति आ साहित्य पर बृहद् चर्चा हो सकेला। बाँव, छवरी, पेन्हि, गर्हुआइल, घरफोरवा, सुसुकत, चुहानी, पखाउज आदि ढेर अइसन शब्द आ भाव बा जवना कारने ई किताब पठनीय, लोकप्रिय आ संग्रहणीय बा। पाठक लोग के एह किताब के एक-एक अक्षर पढ़े के चाहीं। ई किताब खाली काव्य के किताब नइखे रहि गइल, विद्वान लोग के विचार के किताब हो गइल बा। किताब के पहिलके फ्लेप पर प्रेमशंकर द्विवेदी जी के लिखल एकहक गो शब्द रचनाकार आ किताब, दूनो के जोरदार भूमिका प्रस्तुत करत बा। पहिलका फ्लेप से ले के पिछला कवर ले के सगरो विचार एगो पाठक आ भोजपुरी साहित्यानुरागी खातिर थाती बाऽ। ई थाती कविश्री विमल जी के लेखनी के कारने बा, ऊहाँ के लेखनी के बहाने बा, एहू खातिर भोजपुरी ऊहाँ के ऋणी रही, आ ‘फगुआ के पहरा’ के बहाने अपना सरस साहित्य के रसास्वादन कराहूँ खातिर ऋणी रहीं। एही शब्दन के साथे कवि के लेखनी के कोटि-कोटि नमन आ सादर प्रणाम।\nकिताब: फगुआ के पहरा\nकवि: रामरक्षा मिश्र विमल\nप्रकाशक: वनांचल प्रकाशन, तेनुघाट, बोकारो\nमूल्य : 150 रू (अजिल्द), 250 रू (सजिल्द)\nमैना: वर्ष -7अंक - 117 (जनवरी - मार्च 2020)


डा॰ सुभाष राय के यूनीकवि सम्मान – Anjoria\nसितम्बर 12, 2010 यूनीकवि, सुभाष राय\nहिंदयुग्म की ओर से डा सुभाष राय के अगस्त महीना क सर्वश्रेष्ठ कवि घोषित कइल गइल बा. हिंदयुग्म हर महीना एगो यूनीकवि प्रतियोगिता क आयोजन करेला, जवने में देश भर से प्रविष्टि मंगावल जाले. उनहन के अलग-अलग जजन के पैनल के सऊंप दिहल जाला. सब मिलि के कुल भाग लेवे वालन कवियन में से 10 गो क चुनाव करेलें आ बाद में चुनायल कविजन के कवनो बड़ साहित्यकार के हाथ से पुरस्कार प्रदान कइल जाला.\nडा सुभाष राय हिंदी अउर भोजपुरी साहित्य में आपन एगो जगह बना लिहले बानी. ऊहाँ के कविता, व्यंग्य अउर सामयिक लेखन में लगातार आपन उपस्थिति बनवले राखीलें. अंजोरिया के लेखक परिवारो क एगो महत्वपूर्ण सदस्य हईं सुभाष जी.\nपुरस्कार घोषणा क लिंक\nOne thought on “डा॰ सुभाष राय के यूनीकवि सम्मान”\nसितम्बर 13, 2010 को 3:29 अपराह्न पर


ना इनकर सहब ना उनकर कहब\nबिहार के सीएम आ जदयू के राष्ट्रीय अध्यक्ष नीतीश कुमार आजु एक बेर फेरु रेघरिया दिहलन कि ऊ भाजपा का साथे नइखन जाए वाला आ एह तह के कवनो बात बकवास छोड़ कुछ अउर ना ह. साथही इहो कहलन कि राजद के रैली महागठबन्हन के रैली ना ह एहसे ओह रैली में जदयू के दलगत आधार प शामिल होखे के कवनो जरुरत नइखे आ जदयू शामिल होखे जातो नइखे. हँ निजी रुप से बोलहटा आइल त रैली में हाजिर हो सकीलें.\nएक जमाना पहिले देश के पीएम बने के साध राखे वाला नीतीश अब कवनो गलतफहमी में जीए के तइयार नइखन आ साफ कहलन कि बारह पनरह गो सांसदन के बूते पीएम बने के सपना देखै वाला ना हउवन ऊ. अब ऊ अपना के बिहारे ले समेट के राखल चहीहें आ कोशिश रही कि बिहार के अधिका से अधिका सेवा क सकस.\nनीतीश कुमार अतवार का दिने जदयू के राज्‍य कार्यकारिणी के बइठक में अपना गोल के रणनीति प राय विचार करे आइल रहलन, कहलन कि मौजूदा हालात बहुते अझूराइल बा एहसे कार्यकर्ता लोग बेमतलब के बयानबाजी मत करे.\nअपना का भाजपा का खिलाफ देखावत नीतीश ओकरो प जम के वार कइलन आ कहलन कि देश के दुर्भाग बा कि आज ऊ गोल सरकार चलावत बा जवना के आजादी का लड़ाई में कवनो रोल ना रहल. कांग्रेसो से आपन नाराजगी जतावत कहलन कि सोनिया के मीटिंग में उनकर जाए के प्रोग्राम रहुवे बाकिर ओकरा पहिलही गुलाम नबी आजाद अइसन बयान दे दिहलन कि ऊ आपन प्रोग्राम बदल दिहलन.


जब भोजपुरिया लोग सुतल होखे: भोजपुरी आंदोलन के पहिले जरूरी बा अंग्रेजी के भगावल\nभोजपुरी आंदोलन के पहिले जरूरी बा अंग्रेजी के भगावल\nएक-दू दिन पहिले भोजपुरी वेबसाइट अँजोरिया पर एगो लेख आइल बा जवना में राजस्थानी के बहाने भोजपुरी के बात कइल गइल बा। ओह लेख के रउरा ईंहवा पर्ह सकतानी। ओपर हमार जवन प्रतिक्रिया रहे हम ओकरा के एह पन्ना पर दे रहल बानी। हमार ई प्रयास हो सकेला कि नाया होखो चिट्ठा-क्षेत्र में काहे कि हम अलग-अलग कइल आपन प्रतिक्रिया के भी लेख रूप में देत रहेम। अब पर्हीं हमार प्रतिक्रिया लेकिन अँजोरिया आला लेख देखल जरूरी बा। ई प्रतिक्रिया संपादक, अँजोरिया के संबोधित कके लिखल बा।\n"........बाकिर ए फेर में मत रहीं कि भोजपुरी के सरकार से मान्यता मिलला के बाद कवनो फायदा होखे वाला बा। जइसे ई सरकार के मानल भासा बनी वइसहीं चोर-चुहार हाजिर होके सब कुछ बरबाद कर दिहन सन। जवना आदमी के भोजपुरी बोले में शरम लागता काल्हे ऊहे भोजपुरी के महान बिदवान आ साहित्यकार हो जाई।\nअब बात रहल सरकार के भोजपुरी के त हिन्दी के हाल सभे जानता। भोजपुरी जब सरकार द्वारा मान लेवल जाई त एकरो दशा हिन्दी से बदतर हो सकेला लेकिन अच्छा ना। जब ले अंग्रेजी के कुत्ता ए देश में हर गली में घूमी आ काटी तब ले भारत के कवनो भाषा के सम्मान संभव नइखे। होखे के ई चाहीं कि भोजपुरी इलाका में सारा काम भोजपुरी में होखो, अदालत से दोकान तक बाकिर जब ई सब हिन्दी में होते नइखे त भोजपुरी के बारे में का कहल जाव?\nजवना भारतीय भाषा के स्वीकृति मिल चुकल बा ओकरे हाल का बा? कुछ साहित्यकार लोग आपन काम चला लेता एतने नू! चाहे ऊ कवनो भाषा होखे। अब लक्ष्य भोजपुरी के आगे ले जाएके नइखे, अंग्रेजी के भगावे के बा। जब अंग्रेजी भाग जाई तब भोजपुरी के ओकर हक बिना दिक्कत के मिल जाई।\nएगो बात त कहिए दीं कि रउरा से जब हम फोन पर बात कइनी त भोजपुरी में शुरु कइनी लेकिन रउरा हमरा से हिन्दिए में बतिइनी। बीच बीच में हम जब हिन्दी छोड़ के भोजपुरी बोले के चहनी रउआ हिन्दिए बोलनी। अब देखीं एह बात में कवनो जादे ओजन नइखे लेकिन एह बात से कुछ निकलत त बरले बा। लेकिन राउर ई रोज के मेहनत आ प्रयास भोजपुरी के ओही लोग के जोड़े में सक्षम बा जे भोजपुरी से मतलब रखे के चाहता। एसे का होई? एसे त ईहे होई कि हमनी के अपने में भोजपुरी-भोजपुरी के हल्ला करत रहेम सन। जे भोजपुरी से जुड़ल बा ऊहे भोजपुरी किताब, वेबसाइट से मतलब रखले बा। माने एक तरह से देखल जाव त लेखक आपन किताब लेखक के छाप-छाप के देता आ मने-मने खुश होता। अब रउआ बताईं कि एसे भोजपुरी के प्रचार-प्रसार होता कि ना? जे पहिले से भोजपुरी के मानता ऊहे एमें शामिल बा। शहर के बात छोड़ दिआव गाँव में अब नयका फैशनप्रिय लोग हिन्दी बोलल शुरु क देले बा, ऊहो एसे कि ऊ अंग्रेजी ना बोल सके(अइसन नइखे कि ओकरा हिन्दी से बड़ा प्रेम बा।) त जब लोग हिन्दी से दूर भागे के चाहता त भोजपुरी के का बात कइल जाव। सरकार पिछला 64 साल में अइसन एको काम करे के ना चाह्ल जवना से आपन देश आगे बढ़े। बस एतने कइल गइल जवना से लोग के भुलिआवल जा सके। पिछला साठ साल से भोजपुरी खातिर जेतना हल्ला भइल ऊ गलत ना कहल जा सके लेकिन ओकर कवनो असर कहाँ बा?\nएसे खाली कल्पना में रहला से ना होई। सोच-समझ के आगे बढ़े के पड़ी कि आखिर भाषा के समस्या के जड़ कहाँ बा? कवनो राज्य में तनी-मनी नौटंकी से भाषा के कवनो फायदा होता, ई सोचल ठीक नइखे लागत। नेता आ मन्त्री के दिमाग से ना देश के भलाई के दिमाग के सोचल बात सही होई। पन्द्रे अगस्त के दू गो लड्डू बाँट के गीत गवला से देश में आजादी नइखे आइल। ..........."\nप्रस्तुतकर्ता चंदन कुमार मिश्र पर 3:32 am\nखोजीं: अंग्रेजी, भोजपुरी, भोजपुरी आ सरकारी मान्यता\nऊर्जा के बचत(कविता)\nभोजपुरी में दू गो किताब\nहमार कुछ दोहा


कहिया ले दिल्ली के दुलारी भोजपुरिया – Anjoria\nजुलाई 16, 2017 भोजपुरी\n– हरेंद्र हिमकर\nकहिया ले अाशा के तमाशा चली भाई लोगिन ?\nकहिया ले दिल्ली के दुलारी भोजपुरिया?\nकहिया ले मान मिली माई भोजपुरिया के?\nकहिया ले बात से ठगाई भोजपुरिया?\nमाई के जो मान ना त काथी के गुमान भाई?\nकईसे चलता सीना तान भोजपुरिया?\nआठवीं सूची मे नाम डाले में बा दांव-पेच\nइहे समझे में बा नादान भोजपुरिया.\nताल ठोक लीं सभे आ मोछवा पर हाथ फेरीं\nहुमकी के हाथ मे उठाई लीं लउरिया\nएक बेर चलीं सभे दिल्‍ली के हिलाई दिहीं\nछोड़ दीं सबुर बिसरा दीं मजबुरिया।\nकाहे के डेराएल बानी, कातना सेराएल बानी!\nहुलसीं त जोत कगी, बिहंसी अंजोरिया.\n– रक्सौल चम्पारण


चिल्लर काका – Anjoria\nमार्च 19, 2011 चिल्लर काका\nजाड़ा के दिन रहे. सूरूज भगवान बरीआई से उगले के कोसिस करत रहने. कोसिस ए से की उगले की बादो एइसने लागे की अब उग रहल बाने. लगभग दिन के 10 बजि गइल रहे तब्बो घाम में कवनो ना गर्मी रहे ना तेजी. अउर का गर्मी, एइसन लागे की सूरूज भगवान बेमन से उगल बाने अउर आपन घाम देहले नइखन चाहत.\nचिल्लराइन काकी अपनी मड़ई की बाहर एगो तरई बिछा के बइठल रहली. उनकरी बगलिए में उनकर बड़की लइकीनी गुड्डियो गाँती बाँधि के बइठल रहे. चिल्लराइन काकी मोनिया बिनत रहली अउर उनकर लइकिनिया एगो बड़हन दउरा बिनत रहे. लगहीं पानी में मूँजी भें के धइल रहे.\nहम ओही बेरा गोबरे के खांची मुड़ी पर उठवले गोहरउरी की ओर जात रहनी. हमके देखते चिल्लराइन काकी कहली की ए बाबू गोहरउरी में तनि गोबरा धऽ के एहीमुकी लवटिहऽ. हमरा तोहसे कुछ काम बा. हम ठीक बा कहि के आगे बढ़ि गइनी.\nगोहरउरी में गोबर धइले की बाद हम खाँची के गोहरउरिए में माई की लगे छोड़ि के नलका पर जा के हाथ-गोर धोवनी अउर चिल्लर काका की दुआरे पर आ गइनी. हम के देखते चिल्लर काका के गुड्डिया दउरा बिनल छोड़ि के उठलि अउर मड़ई में जा के एगो बिठई ले के आइल. उ बिठई हमके देत कहलसि, “ए भइया बइठऽ.” हम ओकरी हाथे में से बिठई ले लेहनी अउर चिल्लराइन काकी की लगवें उ बिठई ध के ओही पर बइठि गइनीं.\nचिल्लराइन काकी हम से कहली, “ए बाबू, सबेरवें दसगो उँखि खेत्ते में से तुरवा के मँगवनी हँ अउर रमेसर बाबा की कोल्हुआड़े से पेरवा के मँगवनी हँ. आजु गुड्डिया कहत रहली ह कि रसिआव अउर पूड़ी बनी.” हम कहनी, “काकी, अगर रसिआव बनल होखे त तनि एक कटोरा हमहुँ के मँगवावऽ.” हमरी एतना कहते गुड़्डिया उठलि अउर मँड़ई में जा के बटुला में से एगो बड़हन कटोरा में रसिआव निकालि के ले आके हमके देहलसि. रसिआव खाते-खाते हमरी दिमागे में चिल्लर काका घूमि गइने.\nचिल्लर काका के असली नाव परमेश्वर चौधरी रहे पर गाँव के लोग उनसे नाता की हिसाब से केहू परमेसर भाई कहे त केहू परमेसर काका अउर केहू परमेसर बाबा. पर हमार बाबा त उनसे उमर में बहुत जेठ रहने अउर उनके परमेसरा कहि के बोलावें.\nपरमेसर काका के नाव बदलि के कब चिल्लर हो गइल एकरी पीछे गाँव में प्रचलित दुगो कहानी बा. कुछ लोग त कहेला की चिल्लर काका जब 12-14 बरिस के रहने त नहाँ-ओहाँ नाहीं अउर बराबर मइलाहे कपड़ा पहिनें. कुछ लोग त इहाँ ले कहेला की चिल्लर काका जाड़े की दिन में खालि खिचड़ी के नहान नहाँ. अउरी उहो उ नदी में ढुकि के खालि एक्के डुबकी लगावें अउर फटाक से निकलि के कपड़ा बदलि लें. आगे लोग कहेला की जब चिल्लर काका गाइ-ओई चरावे जाँ त घामे बइठि के अपनी बसात बंडी अउर कुरता में से चिल्लर नोचिं-नोचिं के फेंके. धीरे-धीरे कुछ लोग उनके चिल्लर-चिल्लर कही के रिगावे लागल अउर बाद में त सब लोगवे उनके चिल्लर नाव से ही संबोधन करे लागल पर चिल्लर काका के ए नाव से कवनो दुख ना पहुँचे.\nखैर अब आईं उनकी नाव बदलले की पीछे के दूसरका खिस्सा सुनि लेहल जाव. चिल्लर काका हमरी गाँव में चउधरी खनदान के अधियरा हउअन. चिल्लर काका के बाबूजी भी अकेले रहने. चिल्लर काका के बाबा दू भाई रहे लोग पर ओमे से एक जाने सधुआ गइने अउर सादिए ना कइने. ए तरे से चिल्लर काका की लगे बपौती में मिलल बहुत खेती बारी बा. चिल्लर काका अपना बहुत सारा खेत सुरुवे से गाँववालन के बँटाई देत चलि अइने. इनकरी लगे जे केहू भी आवे अउर कहे की हमके आलू बोवे के थोड़े खेत चाहीं, केहू ऊँखी बोए खातिर बँटाई माँगे त इ केहू के ना नाहीं करें. ऊँखी के इनकर पैदवार गाँव का जवार में सबसे अधिका होखे. जबसे मिल चाहें खड़सारि चलल सुरु होखे इ रोजो आपन एक टायर उँखि छिलवा के मिले चाहें खड़सारि पर गिरवावें. इनकी लगे पइसा के कबो कमी ना रहे पर बहुत मितव्ययी रहने. गाँव में कहू के 100-50 रूपया के ताक लागे त इनसे माँगि के ले जा अउर अगर केहू के 20, 50, 100 रूपया के चिल्लर करावे के होखे त इनहीं की लगे आवें. इहाँ तक की छोट-मोट वेयापारी भी इनसे रेजगारी ले जाकुलिं. चूकि लोग इनकरी लगे पइसा चिल्लर करावे आवे एहू से धीरे-धीरे इ चिल्लर नाव से परसिध हो गइने.\nइहे कुलि सोंचत में हम एक कटोरा रसिआव खा के एक लोटा पानी पिएले की बाद चिल्लराइन काकी से कहनी, “काकी, बतावऽ, काहे खातिर बोलवलु हऽ.” काकी उदासे मन से कहली, “बाबू, तोहरा त पते बा की तोहार काका के घर छोड़ि के गइले दु-तीन बरिस हो गइल. हमरा जहाँ-जहाँ खोजे के रहल खोजनी पर उनकर कवनो पता ना चलल. तोहरा त इहो मालूम बा की गाँव की लोग की चक्कर में आके हम खुदे अपनी पैर पर कुल्हाड़ी मारि लेहनी.” एतना कहले की बाद काकी भोंकार पारि के लगली रोवे.\nअब हमरा दु साल पहिले के उ नजारा इयाद आ गइल जब एक दिन चिल्लर काका बिना बतवले घर छोड़ि के चलि गइने अउर जब एक-आध महीना ले वापस ना अइने त ई बात गाँव में आगी की तरे फइलि गइल की बहुत पहिलहीं से उनकरा एगो मेहरारू से चक्कर चलत रहल ह अउर सायद ओही की साथे भागि गइने.\nहमरी देखले में चिल्लर काका बहुत सीधा-साधा रहने. उनकी लगे पइसा के कवनो कमी ना रहे पर उ कबो घमंडिया ना. सबके मदद करे खातिर हमेसा तइयार रहें. पर अपना के रहे खातिर ना कबो एगो निमन घर बनववने ना ही निमन कपड़े पहिने. ए वजह से उनकरा के गाँव के लोग बुरबकवा भी कहे अउर चिल्लराइन काकी के चढ़ा के उनसे बराबर झगड़ों करा दे. पर चिल्लर काका कबो केहू के तेज ना बोलें ना केहू के बुराई करें.\nकाकी तनि आपन रोवल कम कइली अउर रुआँसे मन से कहल सुरु कइली, “बाबू, तोहार काका हीरा रहने हँ हीरा. अब उ नइखन त उनकर मोल हमरा समझि में आवता. हम अच्छी तरे जानतानि की उ कवनो दूसर-विआह-उआह नइखन कइले. उ त संन्यासी रहने हँ संन्यासी. हमसे अधिका उनके के चिन्हि पाई. हमेसा कहल करिहें की जब भगवान पइसा देले बाने त एके अच्छा काम में खरच करे के चाहीं.” एकरी बाद काकी अपनी मँड़ई में जा के पलानी में खोंसल एगो चिट्ठी निकालि के ले अइली अउर हम के दे देहली. जब उ चिट्ठी हम खोलि के पढ़े लगनी त हमार उत्सुकता त बढ़ही लागल साथे-साथे जवन हमरा मालूम होखे लागल ओसे त हमार मन भी रोवे लागल.\nउ चिठ्ठी हमरी गाँव कि बगल की गाँव के एगो रमायन नाव की मनई के भेजल रहे. उ रमायन नाव के आदमी कोलकता में चटकल में काम करत रहने. उ आदमी ओ चिट्ठी में साफ लिखले रहने की चिल्लर काका कोलकते में बाने अउर संन्यासी की रूप में बाने. उ इहाँ गरीबन कुल्हि की कल्यान खातिर कईगो संस्था चला रहल बाने. ओ चिट्ठी में इहो साफ लिखल रहे की चिल्लर काका गरीब अउर अनाथ बच्चन खातिर कईगो स्कूल, अनाथालय आदि भी बनवले बाने. रमायन आगे इहो लिखले रहने की एकबेर उ अपनी बाबूजी के तीरथ करावे लेके हरिद्वार गइल रहने अउर हरिद्वार की जवने धरमसाला में ठहरल रहने उ चिल्लर काका द्वारा ही बनवावल बा.\nओ चिठ्ठी के हम एकबेर ना दु-तीन बेर पढ़नी. पढ़ले की बाद ओ चिठ्ठी के हम काकी के दे देहनी. चिठ्ठी लेहले की बाद काकी कहली, “ए बाबू हमरी नइहर के आदमी त हमरी भइया से इहो बतावत रहे की एकदिन उ तहरी काका के अजोध्या में भी देखले रहे. पर उनकरी आगे-पाछे एतना भीड़ रहे की उ उनसे मिल ना पवलसि.”\nअब हमरी मन में चिल्लर काका के असली चेहरा घूमे लागल. हम पूरा तरे से समझि गइल रहनी की काका काहें अपने मितव्ययिता से रहें अउर अब हमरा इहो बुझा गइल रहे की उ अपनी पइसा से गुलछर्रा ना उड़ावे, उ त ओ पइसन से जन-कल्यान के काम करें. एही वजह से हमरा इयादि बा कि उ सालि में 2-3 बेर तीरथ यात्रा के बहाना क के घर से 1-1 महीना बाहरे रहें. अब हमरा सबकुछ समझि में आ गइल रहे.\nहम इहे कुल सोंचत रहनी तबलेकहीं गुड्डिया कहलसि, “ए भइया. हम चाहतानी की तूँ एकबेर माई के लेके कोलकता जा अउर बाबूजी से भेंट करा दऽ. हमरा मालूम बा की हमार बाबूजी माई के माफ क के फेन से हमनीजान के अपना लिहें.” हमरी आँखि में से आँसू टपकि गइल अउर हम कहनी, “जरूर गुड्डी, जरूर. हम चिल्लर काका के जरूर घरे वापस ले आइबि.”\nआइल होली आइल रे